url: =Paradise Khawl munnuam ka vapai pakna ~ Sia Kam Hau :: ZOMI DAILY\nParadise Khawl munnuam ka vapai pakna ~ Sia Kam Hau\nposted on 16 June 2016 at 6:20 pm Lomkholna: Article, Biakna\nThumasa: Kei pen 1975 kum June kha (15) ni, nitak nai 7:00 hun in Gupkhiatna sangin Pasian tapa ka hih lam kitel in Pasian hong lampih na tawh in 1979 kum ciangin Khasiangtho baptize na ka ngah aa, kamtuam tawh Pasian hehpih na zong ka phat thei ta hi. 1983 kum ciangin Pasian naseem ding in khensat in ka hih theih bangin Pasian nasem dingin hun kangah bang bang sem in ka kipan hi.\n1985 Kum ciangin a hun bit in Pasian nasem aa, Pasian in zong thupha hong pia in hong lamlah nate sungah 1987 kum July kha (31) ni, nitak nai 3:30 hun in Pasian in a Vantung mite hong sawlin Vantung gam hong muh sakna thu sanggam u leh nau te tungah Pasian hong sawl na leh Pasian deih na om bangin tetci ka pang hi. Hih tetci pan na thu a sim kha mi kheempeuh Pasian in thupha hong pia ta hen.\nTetti panh na: Jeremiah 33:3 “Kei nong sap leh kong dawngkik ding aa, na theih ngei nai loh a ki – iim cipthu lianpi te kong gen ding hi.”\nHih Laisiangtho kammal pen Pasian in Rhema hong piak kammal a hih man in hih tung tawn in Pasian in a thu sim te hong lak hi. Pasian pen a beisa tu laitak, mai lam hun, kheempeuh Ama khut sungah om aa, Pasian in a pat pan a tawp dong na a geel Pasian ahih man in a thu sim hong lak te hangin Pasian hehpih na ka phat hi. July kha (31) ni, nitak nai 3:30 hun in Topa Vantung mite 2 in hong laa in Vantung khawl mun nuamah hong paipih uh hi.\nVantung ka tun’ ciangin a nop daan pen, mihing ii ngaihsut na in baan zo lo zah in nuam hi. Tua sungah a tung sa gupna ngah mite ahih zongin, Vantung mite ahih zongin, Pasian min phat ziah ziah in tua takah kei zong khat in ka va kihel hi. Tua laitak in, Vantung mi 2 in hong paipih khia in tha khat thu mah in Vanthak leh Leithak hong tun’ pih uh hi.\nVanthak leh Leithak ka tun’ uh ciangin ka khua daak leh mipeuh mah khat zong ki mu lo-in, kuamah zong tung nai lo hi. Tua munah Vantung mite tawh kham lampi tawn in ka pai khawm uh hi. Kham lampi pen bangzah dongin siangtho hiam cih leh, ih liim khawng ki mu in, te ziahziah in Vantung mite tawh ka paikhawm laitak un, Vantung miten “Hua mun aa khuapi siangtho na mu hiam” cih-in hong dong hi.\nKei zong ka et leh Jerusalem khuapi thak ka mu hi. Tuno vaang taan na a lim khawng ka mu aa, nop ci mah mah in hih ih leitung ngaihsut na tawh kigen khia khin thei lo hi. Tua mun pan in, hong paipih Vantung mite 2 in hong paipih khia aa, Hell khuk lam a zuan khaa te pai na lampi gei ah hong tu sak hi.Tua khaa te bang zah dongin hehpih huai hiam cih leh, kapkawm aa, hagawi sa in, a kisawn lah hi lo, a ki kaai lah hi lo,Hell khua lamah pai-in Hell ah kia ziah ziah uh hi.\nTuate pen bangzah dongin heh pih huai hiam cih pen, mii ngaihsut na in baan zo lo hi. Leitungah ih iit mah mah ih nu pen, ei muh na ah mi gilo te’n hong matsak in khau tawh hong hencip sak in ei muh na ah hong bawlsia in, tem khawng tawh hong dawt gawp leh a thuak zo aa, khi tui luang lo aa, a om zo leitung ah khat zong om lo dingin ka um hi.\nTua saang a zah tampi in Hell lam zuan te hehpih huai zaw hi. Tua munah mikim in mu thei hi leh, ei hong bawlsia pen te leh hong mudah pen te nangawn a hehpih lo ding kuamah om lo ding hi. Tua mun panin, Vantung mite 2 in hong pai khiat pih leu leu in, Vantung Paradise khawl mun nuam ah ka tung kik uh hi. Vantung gam ii om zia pen Pasian vaang a taang zei zai pi sungah misiangtho te ki om zih ziah hi.\nVantung a ki silh puan tepen a taang zeezaa, a leng dialdial puante ki silhhi. A tua puan te pen va lawng leng, puan kilawng kha lo-in, pumpi ki lawng kha hi. Pumpi ki lawn khak hangin pumguak tang aa om ahih na kimu lo hi.Tua pen Eden huan aa, Adam leh Eve in mawhna a bawl ma aa, a silh uh puante hi dingin ka um hi. Vantung a ki silh puan pen tuuno puan hi. Praise the Lord.\nVantung aa a tung sa Gupna ngah mite khaa pumpi pen dah maai, heh maai, cih bang om lo-in maai tai thei mah mah uh hi. Vantung a pumpi pen a neu a lian om lo-in, mi kheempeuh kikim mang hi. Meel zong ki bang mai-in hoih thei mah mah hi. Tua laitak in Pasian in leitung hong en sak in, hih ih om na leitung ka et suk leh, neuno khat bek pha in vom milmel hi.\nTua a vom milmel sung ah a taang lit let pawl khat om aa, ” Topa aw, hua a taang litlet te bang hiam ” ci a ka dot leh, ” Hua na muh a taang litlet te pen, Zeisu Khazih honpa leh gumpa a saang aa, Zeisu sisan hang aa, mawh mai na a ngah Pasian tate hi. ” hong ci hi.\nTua ahih manin Pasian tate pen a man pha mahmah a hih lam ka phawk hi. Tua khit ciangin a taanglitlet pawl khat te ii lu tungah Aaksi taang omka mu hi. Topa aw, ” Hua aaksi taangte a bang cite hiam ” cih aa ka dot leh “Keima a dingin bawlsiat na a thuak ka nasem mite a hi zongin, a khuk zang aa, kha mang thang ta ding thungen te ahi zongin, a neihsa te tawh ka gam aa ding na sem mite tungah aaksitaang om hi.” hong ci hi.\nTua laitak in Z.B.C Labu (218) sung aa “Tawldam na inn sungah ka khan lawh ciangin na, ka lu tung aaksi taang a om diam” ,tua la pen kakam pan hong ging khia hi. Ka sak khiat te, ka pumpi, a luang a lup na, lupna tung pan a la sa a hih ciang in, kakiim a om te pen, labu na leem khia in hong sak pih na hi tuak uh hi.\nTua ciangin ka et suk leu leu leh, pawl khat te vom milmel in om uh hi. Topa aw ” hua vom milmel te kua hiam” cih ka dot leh “Gup na ngah lo mite hi.” hong ci hi. Tua ciangin kei zong na sa lua kahih manin ” Topa aw, hua a vom milmel te aa ding zong Zeisu si khin ta a hih manin amau kiangah gupna thu gen dingin hong nungta sak in, hong khah kik in” ci-in thu ka ngen hi. Ka thunget na Pasian in hong dawng lo hi.\nTua pan leitung ka et suk leuleu leh, gupna ngah sa te lak pan pawlkhat te a ih muu mang a om ka mu hi. Gupna ngah pawl khat te in, tawlnga lo in nasem in a om te zong ka mu hi. Gupna ngah a ih mu mite ka muh ciangin ka dah pih mah mah aa, tua laitak in Vantung mi khat in bang hong gen hiam cih leh, “Gupna ngah a ih mu mite pen a ngah ding uh thaman dawi mang pa’n hazaa ahih manin, nasem sak lo-in khimmang hi.” cih hong gen hi.\nTua ahih manin, gupna ngah aa naseem lo mite Vantung a tun’ ciangun a zawng pen mite hi cih ka phawk hi. Hih te khit ciangin Pasian in leitung hong en sak leu leu aa, hih ih om na leitung ka et leh zaang kuam pi khat ka mu hi.Tua zaang kuampi sungah mi tuul tampi tak dingzei zai in om uh hi. Topa aw, “Hua a ding zeizai te kua a hiam” ci aa ka dot leh, Pasian nasem hi ung a ci kheempeuh hi” hong ci hi.\nTopa aw, ” Leitung ah nang ma nasem te tampi tak om hi lo hiam”, ka cih leh, ” Ka nasem tam lo hi, bang hang hiam cih leh hua na muh miteng lakah, zah ah sawm li pen ka nasem ahih lam ka thei kha kei hi. Ka nasem aa kaciap teh pen za ah sawm guk bek om hi, sawmguk te lakah sawm li te in leitung thupha bek bek ngaihsun in kha mang thang vei nawn lo hi. Sawm nih bekin kha mang thang vei lai hi.” hong ci hi.\nTua ahih manin Pasian nasem te aa ding thu naak nget sak mah mah ding kul hi. Pasian ciaptehloh sawm li pen gupna ngah lo aa, Pasian nasem teng hi.Tua a hih manin, amau Pasian nasem hi ing a cih hang Pasian in thei kha lo hi.Tua tak ciangin ken zong “Topa aw, nang ma na sem dingin hong khah in ” ci-in a nih vei na thu ka ngen hi. Pasian in hong phal lo ahih manin “Nang na pai kik sang in hi munah om suak le cin, nang aa ding in hoih zaw ding hi. nang ma om loh hang ka nasem te om hi, ka nasem te a kizat thei kei leh zong, van tung mite sawl ding hing, Vantung mite a kizat thei kei leh zong, suangte ka kiko sakding hi” hong ci hi.\nKei zong ” Topa aw, Vantung mite sangin kei hong sawl zaw in, Vantung mi pen gupna ngah mite hi lo ahih teh Vantung mite saang, kei ki man zaw ning, Suangtum pen, ngaihsut na nei lo, hi mawk a hih teh suangtum sangin kei hongzangh zaw in” ci-in thu kangen aa, thunget ka ngah kei hi.\nTua khit phet in ka muh na kheempeuh hong mial mangin, khut tawh maih thei zah dong dingin khua mial pi-in ka mai hong daal hi. Tua khit phet in thakhat thu in khuavak hong luut in khua mialpi hong kiheem khia in ka muh thei kheempeuh khua hong vaak hi. Mual mong panin thakhat thu-in ni hong suak aa, tua ni pen taang mah mah in hong nawh pai mah mah hi. Mual ah a tum dek tak pii 3 pawl dingin hong khawl hi. Kei zong ” Topa aw hih thu 3 bang deih na hiam Topa aw” ci-in ka dong hi.\n“Na muh masak khua mialpi pen Topa Zeisu leitungah a pai ma in, Pasian muh na ah leitung pen mial cip hi. Tua khit teh tua na muh khuavak pen Topa Zeisu hong suah khit ciangin Pasian muh na ah Zeisu vangin leitung taang hi.” hong ci hi. ” Tua khit teh tua na muh ni taang pen Khasiangtho a kibuak ni a ki pan tu ni dong tua Khasiangtho ni pen pai pai-in mual ah a tum dek tak ni na muh bangin Khasiangtho ni zong a tum dektak hi ta hi. Hehpih na hun bei ding nai ta hi.” hong ci hi. Tua khit ciangin kei zong ” Topa aw, nangma nasem dingin hong pai kik sak in ” ci-in thum vei na thu kangen hi.\nTopa aw,. ” Kha mang thang khat beek nang kiang tun’ pih lo-in ka guak pai nuam kei hi. hun nai mah mah ta a hih leh na nasem dingin hong pai sak kik in” ka cih leh, ka thunget na ka ngah kei hi. Tua laitak in Vantung mite ka gei ah ding in, Pasian tawh ki mai ngat in ka om lai takin, ka leitung pumpi gei ah a om thu-um mite in, hih pen kamtuam bek bek tawh thungen leng hoih ding hi ci-in Rhema ngah uh ahih manin, ka pumpi tungah khut nga in kamtuam bek bek tawh thu hong ngen uh hi.\nTua kamtuam tawh thunget na aw ging pen, Vantung dong ah hong ging to in, Pasian leh kei ki kal ah hong ging to to hi. Vantung mite’n thei lo, ken’ zong bang deih na haim thei lo hi ing. A mal ki thei lo-in a ging ka za hi.Vantung mite in thei lo-in liing lel uh hi.\nHih kamtuam thunget na aw hong gin ciangin, Pasian in hong phal lo kim lai pen hong phal kikin, Vantung mite in hong puak kik in, ka pumpi sungah ka luut kik hi. Tua ciangin leitung ah a nungta kik ka hi hi. Tua ahih manin hih kamtuam pau mal pen, Pasian in thei in hih tung tawn in Pasian nasem ding in a nungta kik ka hi hi. Hih hun ( ka paikhiat leh ka tun’ kik kikal) nai 4 sung bang sawt dingin ka um hi.\nTua hun sung a Pasian ii hong lah pawlkhat kong gen nuam hi. Ni khat ni ciang gupna ngah mi te thaman saan ding tawh kisai, a lim daan zong hong lak hi. Bang ci bangin hong lak hiam cih leh, Kumpi Zeisu pen a vaangliat na tokhum tungah tu in Zeisu nung lamah Vantung mite ding zih ziah in om uh hi.\nZeisu mai lamah gupna ngah mi kheempeuh tu zih ziah im om uh ka mu hi. Tua lai takin Kumpi Zeisu thaman pia dingin, a vaangliat na kumpi tokhum pan hong ding khia to hi. Hong din’khit ciang thaman saang ding pa amin tawh hong sam khia in, a sap mi pa hong pai in, kumpi Zeisu gei hong tun’ ciang, Zeisu vaangliat na phu zo lo a hih manin, Zeisu maiah hong tuuk suk in, Zeisu khe peek tungah a lu hong nga suk in lung dam lua a hih manin hong kap khia hi. A khitui te zong Zeisu khe tungah taak hi.\nKumpi Zeisu in, “Ka tapa aw kei ading in gen theih na haksat na, bawlsiat na thuak in na hun neih kheempeuh kei aa ding in zangh na hih manin nangah ding thaman in vaangliat na lu khu hi”, a cih khit phet in Pa Pasian kiangpan vaangliat na lukhuhong kikhak sawn in, Vantung mite khat khit khat hong ki khaak deuh deuh in, Kumpi Zeisu khut tungah hong tung ta hi.\nZeisu in tua vaangliat na lukhu tawi-in, ka tapa aw, hih vaangliat na lukhu na khuk na dingin tu ma hun khat lai-in ling lukhu ka na khu hi. Na ngah ding thaman sang dingin, hong tho to-in, ci-in Zeisu in sam hi. Thaman sang ding pa pen Zeisu vaangliatna phu khia zo lo a hih manin bok cip hi. Zeisu in a ngah ding thaman pen a khut langah tawi-in, a khut lang khat tawh thaman sang ding pa kaai to hi.\nThaman sang ding pa hong din khit ciangin Zeisu in a lu tungah vaangliat na lukhu hong khu sak hi. Tua lai takin Zeisu nung lamah a ding Vantung mi kheempeuh in a ging thei kheempeuh tum in, awng in, Pasian min phat in, thaman saang pa pahtawi ngeeingaai uh hi.\nTua lai tak mah in Zeisu mai lamah a tu zih ziah gupna ngah mite zong, kuama sawl lo pi-in amau thu in kituak takin tha khatthu in hong ding to ngeei ngaai in, sisan manphatna la sa in, Hallelujah ci-in thaman saangpa pah tawi ngeeingaai uh hi. Hi bang daan aa thaman kipia pen,a saang lo taa dingin bang zah dong aa maimial uh hiam, bang zah dong aa zum uh hiam, cih pen ih mii ngaisut na in baan zo lo hi.\nA maute pen, a thaman ngah na dingin, leitung ah nung ta kik in gupna thu, taza haw nuam mah mah uh hi. Tua hi aa, Vantung pan in, gupna thu gen a, leitung ah kipai nuam pha mah mah ih cih ciangpen, ei, hi tak aa, a nung ta te in, ih gen mah mah ding hi, ci-in ka phawk hi. Hi bang aa hong musak Topa in min than na ngah ta hen…\nPasian in hong khah kik in ka nungta kik aa,ni thum sung pau zo lo, taang zo lo-in ka om hi.Tua hun sungah Pasian in bang hong lak hiam cihleh, mihingte bangmah a hih loh lamhong theisak hi.Bang ci bangin hong thei sak hiam cih leh, kei mah mah ka taang zo kei aa, pau nuam ta leng zong kammal khat pau khiat zawh na ding thaa ka nei kei hi.\nBang zah dongin ngaihsun ka hiam cih leh, mikhat in hong hopih ciang Hawi cih aa kammal khat dawnding pen sum zathum bang tawh hong kiguai ding hi leh zong kiman ka sa kei lai hi. Tua lai takin, Pasian in bang hong gen hiam cih leh, Kam Hau aw, “Na kam pau pau ngei te ngaihsun kik in, koi pan a ging hiam ” hong ci hi. “Ken Topa thei keng” ka cih leh, maan hi, aw ging mal pen kei maa hongpiak hi, hong ci hi.\nKa lungsim tawng pan ka ngaihsut ciangin, awging pen, koi ci bang aa hong kipan aa, ngaisun in ngaisut bang bang pau khia in, awging mal a om pen Pasian hong piak thupha hih na ka phawk aa, Pasian hepih na ka phat hi. Tua akipan in, la sa a hi zongin, thungen a hi zongin thu gen a hi zongin, a ging thei pen, angaih theipen aa Pasian phat ding ka lung ngulh mah mah pah hi.\nHih ni thum hong cin’ ni nitak lam nai 4 pawl dingin ka pumpi sung pan khat vei ka pai khia kikleuleu hi. Hih pen Pasian in misi te bang ci sih aa, haan aa kiphum te luangte bang ci om aa, piangthak te leh, piangthak lote ki lamdan na Pasian in hong lak nop man in hi bangin khat vei ka pumpi sung pan paikhia kik ka hi zaw hi.\nHih hun sungah ka paikhiat daan pen, lamdang ka sak mah mah leh a sisa mi tampi tak te zong hi bang lian mah dingin ka um hi.Ka nuntak na pen, ka khe me dawn pan dam dam in hong bei in, ka diip ciang hong tungin, ka diip nuaisiah teng a si khin hi ta hi. Tua lai takin khe nei ka hih lam zong ka ki thei nawn kei hi. Tua khit ciangin ka khut me dawn pan kipan kikin ka banbul ciang hong tung-in ka khut teng si khin ta hi.\nKa nuntak na pen ka diip leh ka lu kikal teng ah ka om aa, ka lu panin, ka nuntak na hong bei den den in, ka gawl ciang hong tung in, ka lu lamah kei ka om nawn kei hi. Lungtang gei tengah kei ka om aa, tua sungpan in mun khat hong ki hong khia bang khat in hong om aa, tua pan kapai khia hi. Kapai khiat khit phet lian in Vantung mite nih mah in hong dom to pah lian in, Van kim laiah hongtum’ pih uh aa, Van kimlai panin ka pumpi hong en suk sak uh hi.\nTua laitak in ka pumpi pen, mite muh na ah misi luang bang hi ta hi. A hih hang kei pen, si het lo in a nungta sinsen mah in vankim lai pan in ka om na pumpi ka en suk hi. Ka et sukleh ka pumpi pen gina kasa het kei aa, ka pumpi sungah luut kik aa, ka om kik ding bang ka uut kei phial hi.\nBang hang hiam cih leh, tu ma diak aa, Vantung Paradise khawlmun nuam aa ka khaa pumpi tawh kikhaai lua mahmah ahih man hi. Vantung aa ka pumpi pen hih leitung daan tawh ka seh ciang pii7 bang pha dingin ka um hi. Vantung ah mite pen kigol thei in, mel zong hoih thei mah mah in, a dah maai, kah maai cih bang om lo-in kimaai tai ziahziah hi.\nTua munah a om ka pumpi pen leitungaa ka om na pumpi tawh kikhaai lua mahmah ahih manin, leitung ka nuntak kik ding bang ka uut nawnkei phial hi. Tua ka et suk lai takin ka pumpi geiah a tuu mite zong ka mu hi. Amau kap hiam, kap lo a hiam , dah hiam, dah lo hiam ka thei kei hi. Ka pumpi geiah om a hih lam ka mu hi.\nTua lai tak in dawi mangpa satan in ka pumpi laak sawm in ka pumpi geiah om hi. Tua ka muh ciangin kei zong Zeisu Khazih min tawh kiheem in ci-in thu ka pia hi. A hih hang a man’ thu don lo hi. Satan aw, Mawsi luang na luut sawm bangin ka luang luut sawm ken. Mawsi hun leh tu hun pen kibang lo hi. Tuhun pen Zeisu min tawh na kisep hun hi aa, Khasiangtho vangliat na tawh a kikal suan hun hi, ka ci hi.\nTua lai tak in Roman 8:26 sung a om bangin Khasiangtho in keima kam zangin, satan hong taai aa, tua lai tak lian mah in ka pumpi gei ah omthu-um mite in kamtuam tawh thu nangen uh aa, Khasiangtho taai na hangin satan ka pumpi kiang pan kiheem khia hi. Hallelujah.\nTua ciangin, Vantung mite in ka pumpi sungah hong kha kik in, tha khat thu in ka lup na pan ka tho khia pah aa, ka dam pah hi.Lupna tung pan kum khia in, tutphah tungah ka tuu aa, thu-um mi te in, ka lu tungah khut hong nga in Pasian hehpihna ka phat khawm ngeeingaai uh hi. Hih hun sungah Pasian in hong lak te pawl khat kong gen nuam hi.\nPasian in bang teng hong lak hiam cih leh, Gupna ngah mite sih na hong lak hi. Gupna ngah mite a pumpi leh a khaa a kikhen lai takin a kiim aa mite dah in, kapin a om lai tak mahin a si ding mipa tung leh a gei a tuu mite tungah Vantung mi siangthote nih in, a nuntak na a bei ding ngak in a tungah kipei pei in na om uh hi.\nA nun takna hong paikhiat lian in Vantung mite in len in dom to pah in Vantung Paradise khawlmun nuam ah luut pih pah hi. Hih thu pen, thu-um mite in mu thei hi leh, gupna ngah mi khat a sih ding ciangin a kap kap sangin lungdam na pawi lianpi bawl zaw dingin ka um hi.\nGupna ngah lo mite a kha leh a pumpi a kikhen ding laitak in dawi te nih in a ma tung teng ah hagawi in kipei pei in na ngak uh hi. A kha leh a pumpi a kikhen khit phet in dawi te nih in len pah in paipih pah ving veng aa, lei nuai ah lut pih in,Hell khuk pai na lampi ah va puak uh hi.\nA hih hang, a meikhuk sungah ki khia pah lo in, a mei a tun maa, mun tuam khat om phot in, tua munah a kikhiat khit teh, ama thuthu a, a mahin Pasian thu a up loh na, a donh lo na, a mawhna tawh kisai, a mawh na mah in, a mah heencip in puak puak a hi hi, Ama le amah dam dam in zuan zuan in, Hell khuk a tun ciangin a tung sa khate in laaigawp in, kap ziah ziah sa in Hell khuk ah a tung ka mu hi. Tui duh ing, tui duh ing ci-in awng ziah ziah uh hi.\nTua khit ciangin, Vantung mite in haan ah hong paipih in, haanah mi kiphum te ii kilam dan na hong lak hi. Gupna ngah lo mite kiphum na haan pen ap kaai gawp in luisuah gawp hi. En leeng ih lung khawng hong ziing sak hi. Gupna ngah mite ki phuum na mun pen siangtho in en leng ih lung nuam mah mah hi. Ahih zongin Gupna ngah mite ki phum na pen khen nih in kikhen aa, leitung a nuntak sungin Pasian kammal bang aa nungta aa, mawh na bawl lo, a siangtho din munah a ding, mawh baanglo mite ki phuum na haan khuk tungah vantung mite nih in cing hi.\nGupna ngah a, a nuntak sungin mawhna hong bawl aa, Pasian kammal bang a nungta lo, Pasian deih na bang a mang lo mite ki phuum na haan tungah dawi te’n uum ngeei ngaai in, diangziah ziah in, Pasian to na in nei uh hi. “Na kheempeuh a piangsak a vanglian Pasian aw, hi taak aa na tapa pen ka mi dik hi ci aa, na ciapteh mipa a dikna koi ah om hiam, tua ni, tua hun in, tua munah a bawl mawh na tua takah a gen khiat kammal, a nuntak zia te ci-in pu laak in Pasian to na in nei uh hi.\nKa tapa ka tanu pen midik hi, ci kheem cin’ a mawhna hi teng a om va le ” ci-in Pasian to ziah ziah uh hi. Tua thu ka muh ciangin ka thaa hawm in ka dah peuh mah hi. Tua lai takin Vantungmi in bang hong gen hiam cih leh, tua zahpi in dah ken, Kumpi Zeisu in vanglet na leh minthan na tawhmeei tung tuangin hong paiciang, dawi te ii ukcipmipa luang pen ama khaa tawh hong kigawm kik in haan khuk pan hong tho khe kik ding aa,sih na aw, na zawh na koi ah om hiam, sih na aw, na guu koiah om hiam, ci-in haan khuk leh a kiim aa om dawi te samsiat in aw lianpi tawh kiko in hong tho khiading hi.\nTua ciangin dawi te’n bangmah cih thei nawn lo ding hi, hong ci hi.Tua ciang kei zonglungdam huai sii ka cih lehVantung mi-in tua zahin lah lungdam huai lo hi. bang hang hiam cih lehZeisu hong pai baih leh dawi ten’ Pasian a to na uh khawl baih ding, daai baih ding hi.\nZeisu hong pai pak nai kei leh dawi tem’ hun sawtpi la in, Pasian to to lai ding hi, bang hang hiam cih leh, gupna ngah mi khat in mawhna a bawl ciangin dawi mangpa in nuam in Pasian dah hi. Gupna ngah mi khatin dik takin a nuntak leh Pasian nuam in, ki-aang tang sakin, dawi mangpa dah in mai mial hi. Tua khit ciangin mawhna a bawl mite, khaa te Vantung ah thaman kipiak laitak in a kuun cip dingmite hi, cih hong gen hi.\nTua baanah mite thaman saang in a lungdam ziah ziah lai takin, mawhna a bawl den’ tua piangthak pa khaa pen khuadaak ngam lo-in kuun cip hi. A kuun na munah ama bawl mawhna pen a mit in mu a hih man in zum lua kisa in, a nung lam leh et leh zong a khua daak daak na mun kheempeuh, a et et na mun kheempeuh ah ama ii bawl mawhna kheenpeuh pen a mai ah kician takin `kilak siangahih manin na sa in kisiik peuh mah a om zong ka mu hi.\nTua hi-in, Vantung mite pen nam tuamtuam a om zong ka mu hi. Pasian min a phat pawl khat om aa, a si mite khaa vantungah a puak zong pawlkhat om aa, a nungta lai mite a keem zong pawl khat om aa, gupna ngah mite luang a keem zong pawl khat om hi.Tua sungah Pasian in hong muhsak pawk khat gupna thu gen aa, khaa mang thang te a ding thungen aa, a neihsa te Pasian a ding a zang khia mite pen na sem a man lah mah mah bang in ki mu hi.\nKha mang thang taa ding aa thu la ngen lo, a neihsa te Pasian aa ding a lah zangh lo, Gupna thu lah gen lo aa, a omte pen a ih mu bangin ki mu hi. Dawi mang pan’ thu-um mite ngah nang ha za a hih manin Pasian tate a ih mut thei thei nang in khim hi.\nPasian in bang hong lak lai hiam cih leh, gim na lianpi tawh kisai hong musak hi. Tua pen Hell khuk tung te sang zong, hehpih huai ka sa zaw hi. Gimna lianpi ngah aa, bang zah ta in hehpih huai hiam cih leh mite in ” sih na aw, sih na aw, si nuam ing ” ci aa, awng ziah ziahuh aa, pawl khat te’n gil kial lua mahmah in, khua hong daakdaak in, a huan ding om ta nawn loh a hih ciangin, a nu in a taa, hong man phei in nah, a taa a gawng hong meek lum in, hong huan aa,a taa sa a ne hi.\nTua khit ciangin, a taa in, a nu hong mudah mah mah in, a nu that nuam in hong delh aa, a nu lah lau mahmah in taaitaai aa, a hih hangin, sihna in taaisanh ta a hih ciang in, pha dekdek, saat ta leh saat kha lo, a nu lah lau mahmah in taai den keei hi.\nTua khit te,Vantung pan in vasa lianpi hong leeng suk in, mite uh a muuk hong ne hi. Hong kuan suk leu leu in, a gil zang tuh khia hi. Van pan gialpi hong kia suk in, a mite kha lo in nah, a kiang diak a hong tu in, a mite lau in diang keei uh hi. Sing lianpi te hong puuk suk in, a sing hiangte in a mite delh bang hi napi, a mite a hiang kawm teng ah, hong om lai in, lau lua mah mah uh hi.\nTua teh kha te hong san ziah ziah in, Vaan a a om vangliat na te ki liing ziah ziah in nah, aaksi te hong kia ziah ziah in, mite awng ziahziah, kap ziahziah uh hi.Tua lai tak in, gupna ngah mite pen Tuuno Mo-pawi ah, nuamtak in a om uh hi. Hih mite a ding pen Heel khuk sung sang in zong, gim huai zaw ding ka ngaihsun phial hi.\nSatan in, ka luang hong laak nop pen zong, a thukhat om ahih hun lam hong phawksak hi. khatvei Pasian in Gupna thu gen dingin mun khat a pai ding in hong sawl napi, misi vui dingin ka pai hi. Tua hang a hi hi. Leitung ih nuntaak sungah, na dang ih sep kheenpeuh te pen, Vantung ah na ki ciam teh lo-in, ih sep kawm a hih kei leh ih nasep na mun ah, mite gupna ngah theih na ding a, ih thugen te leh ih teci panh na neu neu te, Vantung ah, na ki naak tepteh mah mah hi. Ka lung kim mah mah khat ah, thu a ciamteh lai-at pa pen, mi maai na doi het lo-in, a maan lo peuh na ciamteh het lo hi.\nTua ahih manin Nu leh Pa U le nau te aw, hun ih ngah bangin Pasian aa dingin genkhaitna tawh a hi zongin, thunget na tawh a hi zongin, piak khiat na tawh a hi zongin, ih hih theih na bang ciat ah nasem khawm dingin Zeisu min tawh hong hanthawn ingh. Pasian in hih hong lamlah pen, khen thum in hong khen aa, a masa pen Vantung gam nop ci zia thu hong lak na hi aa, a nih na pen, mi-hing te bangmah hih lohna hong lak na hi. Athum na pen, mite a sih ciang, koi ci sih aa, misi te luang te koi ci om hiam cih Pasian in honglak a hih manin, Pasian hehpihna ka phat hi.\nHih thu teng pen na um aa, na um kei zongin, mai lamah piang teei teei ding, Pasian in hong lak thu a na hi hi. Pasian in hih hong lak na pen Pasian na sem ding, a siangtho nuntakna ah nung ta ding, Pasian min thang sak dingin, hong deih ahih manin, hih bang teng hong lak hi. Ih nuntakna sungah Pasian deihna banga, ih nuntak thei na dingin Khasiangtho Pasian in thu-um mi khat ciat hong makaih hong lam lak ta hen. Amen. Khazih sung ah, Sia Kam Hau\nPrevious: Nungzui hoih in Makai hoih piangsak ~ Tuan Go Pau\nNext: Phuitong ~ Mungpi\n16 June 2016 at 7:20 pm\nThupi lua ei Sia.\nThu ngetna ah phawkni\nIndia ah naupang alu acinglo in suak, zatui bawltheih omlo\nNang zong mi hampha khat na hi zo hiam?\nBirthday Gift koi ah..??? ~ Khaineu Hatlangh


timestamp: atn

url: =Malaysia, Sunway Pyramid Shopping Centre inntungpan numeikhat lengsuk in si :: ZOMI DAILY\nposted on 28 December 2018 at 10:10 pm Lomkholna: Malaysia, News, Sawltak, World\nMalaysia, Subang Jaya vengsung aom “Sunway Pyramid Shopping Centre” panin numeikhat tuaksuk in si cih Social Media tuamtuampan kiza hi. Tua atuaksuk numeinu pen kum 30 gualpawl hiding kici a, tuni Friday (December 28) zingsanglam 11:20am hunpawl in atuaksuk kici hi.\nAthu atheikha te genna ah tua numeinu pen First Floor Railing tungah kahto in, tuakhit ciangin anuai ah Diving thusuk in alengsuk ci uhhi. Tuabang in alensuk pen anuai Lower Ground 2 Level ah tusuk ahih manin, akigawm in Storey 3 sungbang akiasuk hi a, anuai atuksuk ciangin si le nai tawh kidimpah zihziah hi.\nSunway Pyramid Shopping Centre panin thunei Management te’n agenna ah tua numeinu pen anuai ah akiatsukphet in sipahlo a, ahi zongin nakliam mahmah hi. Tuaciangin amanlang in Sunway Medical Centre ah kipuakpah a, ahi zongin zato atunzawh asawtlo in sipah hi ci’n genkhia uhhi.\nSunway Pyramid Shopping Centre ii Official Facebook Page ahzong hihvai tawh kisai in anuai abangin Manglai tawh suaksak uhhi.\nVideo: A woman jumped to her death from the first floor of the Sunway Pyramid Shopping Centre here, this morning. The woman, in her 30s, is said to have climbed over the first floor railing and “dived” off, landing at the foot of an escalator on the Lower Ground 2 level – meaning that she fell three storeys in the 11.20am incident.\nSin Chew Daily News leh China Press te’nzong agenna tungtawn in, tua numeinu pen inntungpan akia hihtuaklo hi. Amasa in inntung Railing tungah kahto masa in tuapan in atuaksuk kici ahih manin, amahleh amah aki sihbawl “Suicide” nuamngiat in atuaksuk hihtuak hi.\nAnuai atuksuk ciangin alawmte ahikhadiam Witness khatin khitui tawh kidimsa in tua numeinu ii apumpi singpheikawm in kapgawp kici hi. Tuabangin akah kawmkawm in “banghang in hihbang in hai gamtat lawmlawm nahihiam?” ci’n akap kiza kici hi.\nOn 28 December 2018 at approximately 11.20am, a female shopper was seen to climb over the railing and subsequently jumped from the First Floor.\nThe woman in her 30s suffered serious injuries and was immediately taken to Sunway Medical Centre and pronounced dead shortly after arrival.\nPrevious: Malaysia, Ampang vengsung ah papai khatin kum 10 aphapan atanu buanzel ahih manin kiman\nNext: Mipilte leh nangmah ~ Tdkhen


url: =January 2010 – Disciple Kap Sian\nLia leh Taang” tawh kisai Taang Sianpu’ muhna leh a Zatzia\nA. Lia leh Taang pen buaipih ding hi hetlo in, Ciimnuai Zomi khempeuh in i zat tangtang ding thamlo in, Lai Zomi te in zong hong zatpih theih na ding, hong zatpih nop na ding in i han thot ding eima tavuan tek ahi hi. Amau hong zatpih ma un ei mahmah in i Genna tawh hilo in, i Sepna tawh i pat masak kul hi.\nB. Lai Zomi te in ei Ciimnuai Zomi te tawh ki pumkhat, uniformity a deih uh leh Lia leh Taang hong zat pih uh leh hi ziau lel hi. Thu haksa hi peuhmah lo a, ei buai zong kul hetlo lel hi.\nC. Salai leh Mai bel ei tawh kisai kha hetlo (hih context sung ah) ahih ma in kikup ding zong hilo hi kici thei hi. Hih laikhak a ngah teng lak ah zong Lai Zomi omlo ding ihih man (aki gawm or a sisan kigawm a om leh bel tua thu khat) in ei tawh akisai zaw deuh Lia leh Taang vai bek mah i kikup leh zong i kikup ding hi zaw kik bilbel hi.\nD. Zomi te sung ah Lia leh Taang zat kul lualo zaw a, mi namdangte leh Zomi lote lak ah i om ciang in i Zomi hihna a kilang sak Lia leh Taang zat tangtang ding in hoih kasa hi.\nE. Lia leh Taang pen Nungak leh Tangval cina leh zat ahih sam hang in, Nupi leh Papi a ding in i zang zong in sialua lawmlawm, hi theilo lua lawmlawm cih hituan samlo hi.\nF. Lai Zomi te in hong zatppih ma un ei Ciimnuai Zomi vontawi teng in na zang photphot khawl leng cih hong hanthawn nuam ingh.\nI. “LIA LEH TAANG” VAI KEIMA MUHNA LEH KA ZATZIA\n1. Lia leh Taang vai pen buai ding hlo hi.\n2. Lia leh Taang pen buai ding hilo ahih man in zatloh phamawh a i zat ziau ding hi ahi hi.\n3. Salai leh Mai pen buaipih taklo ahih man in zat khak hetloh ding hi ziau lel mai hi.\n4. Salai leh Mai pen ei tawh kisai vetlo lel ahih man in buaipih loh ding ahi lel hi.\n5. Salai leh Mai pen kikup pih ding hilo a, i kikup nop leh Lia leh Taang vai bek i kikup ding hi zaw ding hi.\n6. Ciimnuaimi teng in Lia leh Taang Zang khinlo napi uh in, Laimi khempeuh in Salai leh Mai tam zat mahmah uh hi.\n7. Lai Zomi te in Lia leh Taang hong kuamah in hong zatpih lo napi uh in (kei theihna ciangciang ah), ei Ciimnuai Zomi te in Salai leh Mai a zat pih i om pen buai huai thu hi hetlo napi in angaihsut huai mahmah veve thu khat hong hi citciat se hi.\n8. Salai leh Mai pen ui cithak i huat dan in huat ding hi khinlo napi in, a a zangte in a zatnop sesena uh a hang pen (the reason behind it or the politics behind it) a sittel huai mahmah leh kidop huai mahmah khat hi bilbel hi.\nNote: Tan 10 laivuan result a suah ni ciang in kamin mai ah Taang DS Kap Sian ci-in a kawllai ngiat tawh hong suak linlen lel mawk hi. Ka tan 8 a kipan Taang pen ka zat toh suak hi a, sang sung ah ka zat paisuak hi. Taang kazat man in siatnapi a om tuan lam ka thei kha kei hi. Taang kazat man in buaina khat mahmah zong a om tuan kei lel hi. Sang kah laitak in ka Zomi itna lahna in Taang ka zat man in midang lah buai sak keng, kei lah buai keng zang ziau hithiat lel kahih man in Kawlgam 10 laivuan result natawm sung ah ka min mai ah Taang tawh hong suak linlen hi. Salai leh Mai bel theih pih keng, Zomi sung ah Tansaawm laivuan na result ah Taang tawh a suak pen tamlua zungzung in ka um nai kei hi.\nTu dong mah ta pa khat leh tanu khat ka neih dong mah Taang zang suak lai ingh. Leitung bei dong, ka nuntak sung teng in zat suak sawm lai ingh. Bang hang hiam cih leh Lai leh Taang tawh buailo lua lel kahih man hi.\nLia leh Taang tawh buai:\nHih mun ah buai icih sung ah nam (2) om hi. A zat sawm lua a a buai tawh, a zat sawm lo lua a a buai tawh… pauselo in a zang suak ziau tawh cih bang kiom hi. Koi zaw teel ding cih hi ziau sa ingh. Hih thute pen kikup zong kul hetlo a commong sense (commong knowledge) tawh Lia leh Taang automatic a zat ziau ding pawl ahi hi. Tu in a tampi kong gelh khak hang in a gen lam sang a sep lam a thupi sak zaw kahih man in nidang a kipan tuni dong a zang ziau kahi hi.\nTua ahih man in i Zomi itna lahna nam khat mah ahi Lia leh Taang zatna pen a gen bek tawh silo in, zat sawm pah lel ding hi. Tua icih ciang a kingam, akingam lo kua teng om cih bel a thutuam ci ni 🙂 Lia leh Taang a zanglo peuhmah Zomi itlo hi bel ci tuan keng, ahih hang sumbeina lah hilo, thatang piak keei a hanciam lah kullse lo Zomi hihna lahna in midang in hong zatpih nuam kei zong in en zang leng ahi hi ziau lel hi. naci uh hia guai?\nII. MINAM LEH GAM VAI THUPI TE MUN KHATKHAT TE AH “A TAMZAW DEIHNA HOIH KHIN THEILO IN, MANG DING HI THEI KHIN LO HI”\n1. A tamzaw deih/ mee zawh zawh tawh minam vaihawm cih pen ahih theih khit lohna pawl khat om hi.\nGtn. Sente (Chinese) in Asia gambup or amau mipi tam mahmah uh ahih man in amau deihna (a tamzaw deihna) tawh hong uk cip le uh bang ici ding?\n2. Kawlgam ah a tamzaw 80% val ding khong? bang Buddhist hi in, a tamzaw deihna tawh Kawlgam bup Buddhhist gam suak ding, a mi khempeuh zong Buddhist suak ding hong ci leng bang ici diam? Hong cici khin zong nahi gige ahih man in a tai khiakhia ihi zaw hi.\n3. Kawlgam ah Kawl minamte a tamzaw ahih man in Zomi te laite sin theilo ding, Kawlpau, Kawlai bek sinthei ding ci-in a tamzaw amau teng i thukimna tawh hong simmawh, hong khaktan man in gampua akipuasuak ziahziah ana hi hi.\n4. Joshua leh Caleb te zong 10 te’ muhna leh deihna te tawh aki banglo a muh man un, a man leh a hoih ding a muh man un a mau silo in, a lawm 10 (a tam zaw muhna a khial teng) si in a khualzinna zom theilo uh hi.\n5. Martin Luther, Church Father tuamtuam te zong a tamzaw muhna leh deihna a zuih loh man un tu in suakta tak in biakna a nei thei ihi hi.\nThu leh la khat peuhpeuh ah Vote ding, a Tamzaw deihna tawh sep ding pawlkhat om a, vai pawlkhat-te ah a tamzaw deihna a hoih khitlohna leh a hih theih khit lohna zong om hi.\nZomi sung ah a Tamzaw deihna hoih mahmah napi in, mailam saupi a ding in a Tamzaw deihna hoih khinlo thei hi. Bang hang hiam cih leh Zomi te lak ah a tamzaw pen ki pilkhin lo, a tamzaw in thu kimukhinlo zaw ahih man hi kha ding hi. Gam khangtonate, Democracy gamte ah bel mi khempeuh pilna kicing tek, sinna kicing tek leh thumuhna picing nei tek uh ahih man in a tamzaw deihna a thupi pen ahih loh phamawh hi. Ahih hang…\nKawlte lak ah, Zangkong khuapi sung khong, company leh NGO te lak khong ah Zomi akihel khate in Kawlmin a zat uh zong sialua lo a, Zomi min a zat ban ah, Lia leh Taang (kawllai mah in) hong zang lai hi le uh tu a sang in Zomi Khangthakte, Siamsin Khangthakte in Lia leh Taang pen ki tam zat zaw kha lai ding in ka um hi.\n“Zomi sung ah Nupi khiin leh Papi khin te pawl khat natawm in Lia leh Taang a zang om lai mawk ahih leh, a bang hang a Tangval laite leh Nungaklai te in Lia leh Taang zang ngam lo zawzen ding ihiam? A bang, a kua lau huai mawk ding hiam” ici nuam phial hi.\nLei leh Taang vai pen ei Ciimnuai Zomi te lak ah kikup phing phing ding ahi nawn kei a, Lai Zomi te lak ah aki zelh theih na ding, hong zatpih nop na ding uh, a khiatna leh a hoihna i gengen ding hi zaw hi. Ei sung ah bel aki cimtak zong tampi mah kiom ta hi. Midang te kiang ah gen ding hi zaw ta hi. Ei bel ahi sa ci phot leng…\nKhangthak Siamsin (siamsinlo te ahi zong in) Zomite in i mailam ah i gam leh minam hong makaihna vuah Zomi nam itna leh veina hong bulphuh masak ding uh deihsakna lianpi tawh,\nadmin zomi zogam sianpu zocia lia taang


url: =Kawl Lampui Kitealvai Singapore ah Meekhiat Kipan ~ Thu Tatuam (Siyin News)\nKawl Lampui Kitealvai Singapore ah Meekhiat Kipan\nFriday, October 16, 2015 Kawl Ngam Thu No comments\nKawlngam lampui kitealna sia November 8, 2015 ni hi aa, ngamdang ah permit taw a omte ii vote khiak sakna sia nipi 3 bangh asap ciang piaksakna nei in Singapore ah Oct 16 nitak mee khia tu in apai mihing tulsawm val bangh in kison hi.\nOct 18 le 19 ninii atu hi aa, bek aa, mihing phaak za leh, mee khiat thei natu munh zai-na kisi ngawl ahikom, Singapore kumhpi in awina apia leh, ni thum bangh sia Singapore kumhpi tungah seau sawm lai hi.\nMihing tam ahikom, Kawlngam embassy naina ah zanhak liang in ngaak uh hi.\nRef: 7Day News Journel


url: =Khangluite Thuzek Nampuanthu :: ZOMI DAILY\nposted on 15 December 2015 at 10:40 pm UTC+9:30 Lomkholna: Article, Ngeina\nNumei puanza hi a ipi, inu, ih ni leh i u numei ten ta numei, sanggam numei a neih uh leh Puandum khat ciat guan uh hi. A nungak uh ciangin nopna, dahna ah zang uh hi. Nidangin nopna dahna ahnungak nik tom teng lingling uh a, Puandum zong zang thei uh hi. A diakdiak in nopna dahna ahnungak lai puandum silhin nik tom tengin kilawm mahmah uh hi. Numei a sih ciangin Puan Dumtawh kituam hi.\nHih puanza pen khamtung pan a ki gan hi lo hi. Khang masa i pate hun lai-in phu kilakna leh gal dona panin a ngah uh Tangcing puan ahi hi. I phu lakna leh a thah mite Puan hi-in Minam leh agam gen ding hoih lo hi. Phula pa leh gaal that pa asih a kivui ciangin Lang Tung ahih kei leh Lang Phei kimkot ah kituam a, mi kim in kizang hi. Tu hun ciangin kizang nawnlo hi. A zang a om leh a deihna thei ding kisam hi. 1950 kum in Col. Pu Khen Za Mung in Prome ah II Chin Rifles a uk lai-in Shwedaung khua ah U Sein Maung siamgan siampa tawh kimu in i Tualpuan, i Tedim nik, Tangcing leh Puan gialte gansak hi. Tua ban ah Puan gial (Khe phiau) thu nidang lai a kipan nungakte zat pen ahi hi. Tangval te’n zong zang thei hi. Puan za a kizang ahih zah khatin nik leh puan tenin kizang lo hi. Puan gial (Khe phiau) zong kum 1950 in Col. Pu Khen Za Mung in panin theih ciat ding kisam sa kahih manin “TONGSAN” pan kong pulak khia hi.\nThual Za Thang\nPrevious: Dahpa Tangthu – Zomi Creation Story ~ Rev. Gin Khan Nang\nNext: Laisiangtho leh Science ~ Hau Za Cin\nAw… Sweet December ~ Dong Mung


url: =Ih lungsim puakzia mahmah kikhel’ masak a kul :: ZOMI DAILY\nIh lungsim puakzia mahmah kikhel’ masak a kul\nposted on 29 May 2018 at 11:00 pm Lomkholna: Article, Khupkhanthang\nSwitzerland gam, Davos aa kibawl 2018kum, World Economic Forum ah Sen gam aa mihau penpa ahi Jack Ma thu khat ki dong hi. Dotna pen, neihsa sum le paite pia khia in na hoih sepna (philantrophy) in a kisia dekdek leitung aa dingin bang ciang kikhel sakzo ding hiam, cih ahi hi. Ama dawn kikna ah, nung lam in Japan gam ah zingling in buaina kisiatna lianpi piang hi. Tua hun kimpawl mah in Sen gam ah zong zingling in buaina siatna lianpi piang hi. Tua bangin a haksa a genthei tampi te huhna ding pen amau Alibaba Company in US$ tul 15-20 khawng bek pia uh hi.Tua hangin mitampi in lamdang sa mahmah hi.\nSen gam bek thamlo aa leitung ah Company lianpen te lak ah akihel ahi Alibaba Company lianpi in tua zah bek a piak uh pen haivai leh lamdang ki sa mahmah hi. A Company nei ahi Jack Ma in, “Ko Company in bangzah takin hih bangin sum atampipi ka piak hangun a kisiat nate lianlua mahmah ahih manin bangzah bangzah a kipiak hangin kikhelna lianpi taktak tun zo tuanlo ding hi. Tawmvei sung thupi tak ei hong kici ngeingai dingin tua in kikhelna taktak tun zo lo ding hi. Leitung daihna leh nopna aom theihna dingin a thupi penpen in, ei mi mal kei mimal ii lungtang ngaihsutna a man ka neih ding a thupi hi zaw hi.\nItna, deihsakna, veina tawh ka Company makaih in kei tawh nasem khawm, ka Company aa nasem aneu alian tungah itna bulphuh innkuan pih bangin ngaihsun in na ka sem khawm uh hi. Tua bangin kei a makaipa in ka makaih zawh dending ka hanciam hi.Tua in amau lungtang no suaksak in, a nuntakna uh man nei kisa uh a, tua in na nasempa nuntakna khel in, tua in ama innkuan khel aa, tua bangin kikhelna ki lawh tohtohna bek in a kisia dekdek leitung khel zo bek ding hi” ci in dawng kik hi.\nJack Ma mah in agenna ah “Sum pen $2Million bang na neih leh nang pen mihau na hi hi. $20 Million bang na neih leh tua sum pen nang aa hi taktak nawnlo in na beh nap hung, na kim na pam tawh a ki sai sumte hita hi. $2Billion bang na neih leh pen, tua sum pen nang leh na innkuan pihte tawh kisai nawn vetlo ta hi. No sangin a sem theilo a haksa zaw mi tampi takin muanna tawh hong piak hong zatsak sumte hi ci-in ka ngaihsun hi. Tua sumte hoihtak in pungsak in, zek in, tua sum tungtawn in mitampi in nasep neih sak ding, mi tampi tak ii nuntakna a khelzo sum te ahih theihna dingin, ka zeksiam ding pen kei tavuan hita hi” ci zen hi. Tua bangin itna bulphuh, a lungsim puak zia, a Company bup a makaihzia bel nak etteh tak mahmah hi.\nGeorge Washington Carver a cihpa pen mivom mi hi in, 1860kum in suak hi. Tua hun laitak pen USA ah mivom khat aa a khangkhia ahih manin sang kahna nuntakna zonna cih te pen haksa mahmah hi. Tua hun laitak in mivomte pen sila nam in aki ngaihsun hi in, deidanna simmawhna pen khauh mahmah hi. Amah lungkia tuanlo in pilna hanciam in leitung nate’ thute kan khia in, sangkah in hanciam mahmah veve hi. Amah in Mawngphal (Peanut) pan in nek theih tuamtuam nam 300 val bang a ki zangthei ahihna mukhia a bawl khia pa khat hong suak hi Ei theihna ah Mawngphal pen sathau bek aa ki zang kisa kha hi. Amah in sathau bek hilo in, coffee, icecream, moh tuamtuam, saban, inn zutna za etc…cih bangin nam 300 val bangah akizat theihna mukhia hi. Min thang mahmah in mi tampi in thupi sa mahmah hi.Kum zalom 19 sungah mi thupi mahmah khat in kiciam teh hi.\nGeorge Washington Carver in College sia sem in, itna leh deihsakna bulphuh in lai hilh ahih manin sang naupang te in ama laihilh zaknop sa in a siapa it mahmah uh hi. Sang naupang te in amah tawh kikhawl nuam uh ahih manin a siapa zingsang a lamsiauh hun 5am in tho in a siapa zui uh a, a siapa in zong leitung nate ii lamdangna, a ithuaina, ahoihna thute ciimtak vetlo in gengen hilhhilh mai hi. A sang naupang te in ama thugenna te ngai in tua in pilna deih theihna, lawpna, hanciam nopna lungsim te guan hi.\nTua hun in mikang te in mivom siate kiangah lai a sin theilo himah ta leh, mikang sang naupang te in a sang Siapi te kiangah ngen ngait-in a mivom siapa George Washington Carver ii laihilhna ah sang kah ngiat uh hi. A siapa in a ma nasep tungah itna veina tawh hanciam in na a sepna hangin akim apam a sang naupang teng khel mangin, Mikang te nangawn in ama kiangah lai sin ta uh hi. George Washington Carver in itna deihsakna taktawh lungduai takin a hanciamna leh a lungsim puakzia hangin, akim apam a khel na hi a, tua in leitung kiu khat pan in kikhelna khangtohna a piangsak toto ahi hi.Hong makai ningin leitung kikhel nangin hanciam ni cih kul lo in, mite in a makai a sia dingin akoih makai hoih mahmah, sia hoih mahmah ahi hi.\nJohn C. Maxwell acih thugen siam leh lai-at siampa in a genna ah, makai ding khat in neih dingin a kilawm tampi om hi. Ama mun ah siamna, muh kholh theihna, khensat siamna, ki dop siamna, a nasep na ah a cihtakna cih bangte tungtawn in, makai khat dingin a kilawm ahihna ki khen thei kha mah ding hi. Ahih hangin makai a siam taktak ding or makai dingin a kilawm taktak pen a lungsim puakzia tawh tehkak ding leh et ding hi zaw hi ci hi. Gentehna in, metna ding aomlo nasepna (volunteer) khat makaih sak leng, telnop baih penpen hi ci hi. Tua Volunteer nasep pen akua maciat in metna ngahna hilo ahih man in ih nasep pih ih nungzui te nawtgawp phutgawp theihlah omlo hi.\nTua mah bangin amau ut bangin semsak in ki koltak in khah theih lah omlo leuleu hi. Tua bang hileh nasep-na bangmah ki tangtun zolo ding hi. Tua ahih manin tua bang bilbial kawmkal ah na makaih ahi Volunteer hong semte tungah nasep kalsuanzia ding musak thei, na ngimna te amau zong ngim sak thei, lawpsak leh nawngkaina omlo in makaih zawhna pen makaih siamna taktak ahi hi. Jack Ma te, Gerge Washington Carver te pen tua bang mite na hi ngei mah uh hi. A man lungsim puakzia (Rigth Attitude) bek mah in nasep tangtung sak in, tua bek in na kim na pam khelzo bek ding hi. Tua na kim na pam na khelna in na omna na kipawlna, na khua, na gam cih bangin damdam in hong khel toto bek ding hi, ci hi.\nFrance te galkap mangpi Napolean in “Leitung ah gualzawhna alianpen a kippen leh kisik kik aom lo penpen in ei pumpi ei lungsim ei le ei ih ki zawhna ahi hi” na ci hi.\nWestinghouse Broadcasting Corporation te ii CEO ahi Donal McGannon in, “Makaihna pen sepkhiatna hi. Pan mun neihna hilo hi” na ci hi.\nA tunga thute tungtawn in ei Zomite akua mapeuh in ih makaih ahi ih innkuan, ih kipawlna, ih pawlpi, CSOs kipawlna, ih company, ih minam bup ih makaih laitak in bangci bang lungsim puakzia tawh makaih ih hiam cih khat vei alungngai kik dingin hih thului tungtawn in akizawn hi ni.\nPrevious: Malaysia, Johor Baru datsisai ah mulkimhuai takin kithahna makaipipa kimanta\nNext: Ansai khatah kihhuai takin kuangsawp laitak Video kizaihkha in Social Media ah kithehzak\nBangci bang vangik pan tawlnga ding?\nCidam na ding


url: =Thu Hilhkikna 21 | Siantongluan\nThu Hilhkikna 21\n"Topa na Pasian un note neih dingin a hong piak leitangah mi khat kithatin gamlakah lum a, a that a kitheih kei leh,\nna upate uh leh na thukhente uh hong paikhia-in, a kithat mipa omna kiima khuapite a gamlatna teh ding uh hi.\nTua ciangin a kithat mipa omna tawh a kinai pen khuapi upate in a kisin nailo, kol a kai nailo bawngla khat la ding uh hi.\nTua khuapi upate in a kikho nailo, khaici a kivawh nailo, tuiluang a omna kuam khatah a bawngla paipihsuk ding uh a, tua kuam sungah a bawngla ngawng attan ding uh hi.\nTopa na Pasian un Levi mi siampite ama na a sem ding leh Topa min tawh thupha a pia dingin teelkhia ahih manin amaute hong pai ding uh a, kithuneihna leh kitotna peuhmah amau thu tawh kivengsak ding hi.\nA kithat mipa tawh a kinai pen khuapi upate khempeuh in kuam sunga a ngawng a kitan bawngla tungah a khut uh sil ding uh a,\namaute in teci pangin, Kote in hih mipa ka that kei uh a, a kithahlam zong ka thei kei uh hi.\nTopa aw, na hotkhiatsa Israel mite mawhna hong maisak in la, mawhna neilo mipa a kithahna hanga mawhna na Israel mihingte hong thuaksak kei in. Mi thahna hanga mawhna pan hong maisak in, ci ding uh hi.\nTopa muhna-ah a manin na gamtat uh ciangin note lak panin mawhna neilo mi thahna hanga mawhna tua bangin na siangsak ding uh hi.\n"Na galte uh a do dingin kuan khia-in, Topa na Pasian un note khutsungah amaute hong pia a, amaute salin na mat ciangun,\nsalte lakah numei a melhoih khat mu-in, tuanu deihin na zi dingin na lak nop leh,\nna inn-ah tua numei na ciahpih ding a, amah in a lu metin a cinte tan ding hi.\nAmah in sal hihna puan suahkhia-in, na inn-ah om ding a, a nu leh a pa hangin kha khat bit sung kap ding hi. Tua khit ciangin amah na luppih thei pan ding a, nang pen ama pasal hi-in, amah pen na zi hi ding hi.\nTua ciangin, amah na deih nawn kei leh, ama utna peuhah na paisak ding hi. Ahih hangin amah daisak khin na hih manin sumin amah zuakloin, sila bangin na bawl kei ding hi.\n"Mi khat in zi nih nei a, khat itin a khat mudah a, a it leh a muhdah a zite gel in ta nei tuakin, tapa a neih cil pen a muhdahnu tawh a neih ahih leh,\na tapate tungah gamhluah dingin ama neihsa a hawm ciangin, a mudahnu tapa cil sangin deihzawkna hangin a itnu tapa pen a ta cilin bawl theilo ding hi.\nAma neihsa khempeuh tanh nih piakna tawh a muhdahnu tapa a tacil mahin sang ding hi. Bang hang hiam cih leh tuapa pen ama sung panin a piang masa pen ahih manin tacil hihna za pen ama-a ahi hi.\n"Mi khat in a lungkhauh, a langpang thei, a nu thu ahi a, a pa thu ahi zongin a manglo, a tai hangun amau thu a ngailo tapa khat a neih leh,\na nu leh a pa in tua mipa manin ama khuapi upate kiang, a tenna mun kongpi-ah paipihin,\namaute in a khuapi upate kiangah, Hih ka tapa uh lungkhauhin hong langpang thei a, amah in ka thu uh hong manglo a, an hai, zu hai bek ahi hi, ci ding uh hi.\nTua ciangin khuapi pasal khempeuh in suang tawh amah denglum ding uh hi. Tua bangin note sung panin siatna na siangsak ding uh hi. Tua hi leh Israel-te khempeuh in za-in lau ding uh hi.\n"Mi khat in sihna thuak theihna ding mawhna bawlin amah kithat a, sing tungah na khai uh leh,\nzan tawntung sing tungah ama luang na omsak kei ding uh a, a ni mahin na phum ding uh hi. Bang hang hiam cih leh khuam tungah a kikhai siluang hawm pen Pasian in muhthadah sa hi. Topa na Pasian un luah dingin note hong piak na leitang uh na ninsak kei ding uh hi.


url: =Hani Natna ~ Thu Tatuam (Siyin News)\nWednesday, November 12, 2014 Cidamna No comments\nHa taw kisai Mawluu News aki aat bangh hi le, nisim ha nawt tawntung bua in hi leang kamsung ah natna lungno piang aa, ha-ni chisan luang, ha-ni natna , kamsung natna le pumpi ci dam natu hoi ngawl ci hi.\nLungnat Piang sak : Hani natna neite sia natna nei ngawl mihing te sang in, lungtang natna anei tu naihuai zaw hi, banghangziam ci le hani pan apiang natna lungnote in, lungtang taw akizomh chisan ngui sung chisante khalh sak ahikom, lungtang natna pian natu tha pia suak hi.\nChepteena kiam sak: Kum 75-98 kilaklaw khangham mihing 118 te ii hatangte chepteena vawt a nuntaakdan research avawt ciang, hatang tawm aneibel teng sia ii nuntak dan sia patang vai peuma ci hi. Hani sung chingui le thuak nerve te kizomh hi.\nZunhthum/ chithum Natna Khangsak : Pumpi sung akisamh za sang cithum dat Hani natna pan pumpi sung tumsak ahikom, Zunhthum/ chithum natna pian natu tha pia hi.\nHusanna Lawmaw Sak : Hani natna aneite in tuap natna (COPD) le tuap tum natna piangsak ahikom, husanna pipe sung natna lungno a tum natu ol sak aa, husanna lawmaw sak tuam hi.\nNau Paai Natu Hun Hai Sak : Hani natna a nei numeite sia, normal numeite sang in nau ngil anei natu tha sali bangh hai zaw aa, ngil sung om nausen zongh atol natu tha pia ci hi.


url: =Khuak hoih sang hanciamna hoihzaw ~ Pau Do Lian :: ZOMI DAILY\nposted on 8 April 2017 at 8:25 am Lomkholna: News, Paudolian\nLawhcing ihcihte kuate hiam? Hihpen article hilo zaw in alawhcing numei nokhat ii thu atom in konghawpsawn nop man ahihi.\nHsiao, kum 17 apha’ Walnut South California a om numei no, Harvard, Princeton, Yale leh US gamsunga sanghoih khempeuh in hih numeino nu asangvua akahsaktheih nadinguh kituh uh hi. Hsiao pen kum 5 aphakin Malaysia pan US ah peemta in anutawh a om numeino khat ahi hi. Banghang a hih numeino mipilten deih uh hiam? Cih lunglut huai mahmah hi. A essay gelh asimkhakna panun deih mahmah uh hi. A GPA 4.67, hi a, SAT ah 1540 ngah hi. Amahpen minih kitellak ah khat ahi hi.\nA essay gelh te a tom in:\n“Ka innvua kazat uh English pen English taktak hilo hi, a awsuah atuampi khat ahi hi, gentehna, snack leh snake awsuah khenthei lo hi ung ka leei uh kizial theilua lo hi. Elementary lai in English siam lolua kahihman in ‘language specialist’ sindingin class pan hongkai khia uhi.\nKa nu in atheihzahzah tawh honghilh hi a, ka nu English awsuah cileng, ‘film pen flim cihbang, cast pen cash, success pen sussess cibang awsuah tawh sang kah ka hihman in English siam vive class a kalawm te hongnuihsan zelzel uh hi.”\nHih numeino hanciam naleh angimna neihna te enleng mikim in lawhcin na khat teitei kingah theiding cih hong musak hi. Apil, akhuak hoih hilo zaw in hanciamna leh ngimna kician nei in lungkia ngeikei phot phot leng ih vision kingah hamtang ding hi cih hong phawksak ahih man in khangno te hanciam ni. Hsiao thu akim asim nuamte adingin link, http://afterschool.my\nPrevious: Christian Hymn te’ tangthu: Tuikhuk Khat A Om Hi\nNext: ZAM Thupuak :: 09 April 2017 (UN vai USA Kentucky Thuthang)\nTrump in IS leh Radical Islamic Terrorism pen zawhkhiat hunta hi ci ~ TK Lian


url: =BS838 3 Sealing Head Hidden Tea Cup Machine for Tea - Buy Tea Packaging Machine, Tea Cup Hidden Machine, Tea Cup Machine Product on Liaoyang Bright Shine Pharmaceutical Machinery Imp&Exp Co.,Ltd\nYou are here: Home » Products » Packing Machine » Tea packing machine » BS838 3 Sealing Head Hidden Tea Cup Machine for Tea\nBS838 3 Sealing Head Hidden Tea Cup Machine for Tea\nWhy choose our tea cup hidden packing machine?\nFilter paper or aluminu foil finished sample:\nRoll of Filter paper\nThe machine heat pressing filter paper and paper by air compressor, one working position (one heat pressing head and one forming base ) is matching with one cylinder. we have manual 2 working positions and manual 3 working positons and auto tea cup hidden packing machine as difference customer as choose


url: =Happy Thanksgiving Day ~ Piangno :: ZOMI DAILY\nposted on 18 November 2014 at 2:57 pm Lomkholna: Article, Thanksgiving\nThanksgiving Day pen USA gam ah Holiday minthang mah2 te lak ah holiday nikhat a hi hi. Ngeina, zat dan in cileng pen hini in American te innkuan ki muhkhop ni, ankuang umkhop ni in zang in, Turkey (Vatawt namkhat cimai ni eipau in) pen a an/meh bulpi khathi. A tangthu ong piakkhiat na ahang en suk ni.\nKuate in hih Thanksgiving Day bawl (celebrate) masa hiam cihleh,England gama biakna hang a bawlsiat na thuak, galtai ( the Pilgrims) tehi. 1609 kumin a group of pilgrim te in biakna suahtaak nadingin, England panin taikhia in Holland gamzuan intuah a pemta uh hi. Kum tawmkhat khitciang in a naupang te un Dutch pau leh ngeina zia leh tong dante sin/zui in ong om uhciang, Dutch te in amau ngeina thupi simsak lo in, amau zia lehtong a tate uh a sihsak ciangin, hihpen hoihlo, deih lo uh a hih manin Halland pan taikhiat ding ong sawmuh hi.\nTua ahih manin, gamthak (New World ) zuakding ong khensat uh a, hih a khualzin nading uh pen Mangkang sumbawl pawlkhat in ameeklak a sum leitawi dingin, ki thukim in, amau tua sumbawl te adingin, kum 7 sung nasepsak dingci’n ong kithukim uh hi.\n6 Sept,1620 takciang in Mayflower tembaw tawh New world (USA) zuandingin, ong zinkhat ta uh hi. Plymouth, Englandpan mi 44, amau leh amau misiangthote (Siant) a ki ci leh midang 66 (Strangers) a ci aa asep uh tuateng ong zinkhia uh hi. A khuazin na lampi uh pen votmah2 leh lauhuai na tam mah, haksa mah2 ahihmanin ni 65 sungtak ong sawt hi. Bektham lo in,a Tembaw uh pen singtawh kibawl a hihmanin, a kaatding lauhuai mah2 leh a an nekding uh pen votmah2 ta leh tuamah a nek uh ong kul mawk hi. Leitang cih amuh November 10 ni-in mikhat cina in sita hi.\nKhualzin na hun saulua mah2 leh amau kikal Saints leh Strangers te kikal ah ki thukim lohna, ki thutuahloh na ong omta lai2 hi. Leitang amuh khit uh teh kimuh kopna, meeting khat ong nei un, a ki thutuahloh na, a ki thukim loh na teng uh ong ki kumkhawm in ong lemtang uh hi. Tua meeting pen ” Mayflower Compact” cikhat, sakhat cih na hi-in,khat le khat ki kim, ki bang hihang ci-in ong kithukim uh in, Saints leh Strangers cih te om nawnlo in ” the Pilgrimes” ong kici ta uh hi.\nCape Cod ki cih na mun ong tungmasa uh hi. Aizongin, Plymouth, a tunmasiah uh tengsuak nailo uh hi, hih Playmouth pen a Captain John Smith in 1614 amin vawh hi. Hih Playmouth kicihna munpen mun hoiihmah2 leh gamhoihmah2 hi-in luite luangin Ngasa tam mah2 na mun zong a hi hi. The Pilgrim te lung himawh pen2 bel a hihleh tualmi te Native American Indians te simgawp ding hi pipenhi. Aihhang mau na tuaci lo bilbel in limtakin, na zindo bilbel zaw uh hi.\nPhalbi (winter) votlua mah2 ahihmanin cina in tampi in sihlawh uh hi. England pana zinkhia mi 110 lak pan 50 bek nungta lai uh hi. March 16, 1621 ni ciangin thupi mah thukhat ongpiang hi. Tua in banghiamcih leh Indian mihangsang te Plymouth ah vapai uh a, Pilgrim te in nalau mah2 uh a, lawmte’n welcome a na cih bilbel ciangun alau nateng uh bei hi.\nSamoset, Abnaki leh Squanto te in mangpau tawm2 thei in Pilgrim te khuasak ziading, khai ciin danding tenglimtak in hilh uh hi. Bang lopa,sing kungte gui bang or bang te nekding in hoih hiamcih te leh khauhun zui aa khaiciin ding te limtak hilh ahih manin, Squanto’ huhna omlo in pilgrim te nungta zoloding hi ci uh hi.\nAnlak nasep teng Octorber kha in zo in, an, singteh/gah, sa leh ngasa pen Phalbi sung khamkhop mah2 ding ong kaikhawm thei un lungdam mah uhhi.Innkhong onglam un, aveng, apam, te tawh nuamtak in ong tengkhawm in nuamsa mah2 leh pawi khong ong kham ziah2 ta uh hi.\nPilgrim te Governor William Bradford in Thanksgiving Day pen colonists te leh Native American te tawh zangkhawm, nekhawm dingin ong tangko kia hi. Squanto leh adang Indian te zong amau tawh pawlkhawmkhom ding in sam unnah, a hausa pa ci diam aw Massasit leh adang mihangsan 90 te in pilgrim te tawh Thanksgiving Day na khamkhom in hi hun pen ni 3 sung sawt hi. Ki mawl na tuam2, tai kidem, drum tumna cih bang in ki mawl uh hi. Indian te in amau siamna thalkap khong lak in, pilgrim te in amau siamna thaukap khong lak uh hi. Hih ni pen tuani lian hi cih bel kitheilo himahta leh Mid- Oct sungteng hi ding hi cih ki ummawh hi.\nA kumkik ciang pilgrim te an ong haulo, a khawh a vulh ong ong lawhcinglo in, ong giautau mah2 kik uhhi. Tuabang in ong om uh ciangin, a nei zaw deuh te in, annei nawnlo te hawmin a neih bang2 uh ong neikhawm uh hi.\nusaflagA kum 3 na khal ciangin ni ongsa mah2 in khaici teng ong vulmang mawk hi. Governor Bradford in antang thunget ding hanthawn in a sawt lo in guah ong zuu pah mawkhi. Tuaciang in lungdam lua unnah, November 29 ni pen Thanksgiving Day ni dingin ong tangko kia uh hi. Hih ni pen tuhun, Thanksgiving Day ni ki patkhiat ni tak2 hi ci’n kimun hi.\n1817 kumin New York state in Thanksgiving Day ong zangta uh hi. 19th century takciang in state dang ten ong ong zangta uh hi.1863 kim takteh President Abraham Lincoln in National day of Thanksgiving Day dingin ong ciamteh hi. Tua aki panin President khempeuhong tangko leh ong zangto2 un, November third Thursday nita Holiday dingin ong kipsak uh hi.\nThanksgiving Day pen ei aa dingin cileng i Khuado tawh kibang mah2 mai cihdinghi. Pasian’ tungah lungdam koh na leh itna ankuang kum khop na hun/ni himai hi. Tukum Thanksgiving Day i bang cizat sawm tekhiawm ou. Laisim mimal kim Topa’n thupha ong pia ta hen. Happy Thanksgiving Day! Piangno, Atlanta\nPrevious: Ka phawkkhak velval kanu kam – 1\nNext: US Thanksgiving koipan kipan ~ Pau Do Lian


url: =metamórphosis: Die Verabredung & Der Schneider\nG. 10. November 2016 um 20:29\n*hi hi* Lustig. Danke. :)


url: =Home » Cidamna\nCategory Archives: Cidamna\nCidamna le Natna Tatuam Pianna\nKawl ngam sungah natna lungno ii hong puak ahingawl pumpi sung natna tuatuamte ih nga thei na sia: zamei tawpna, zu neakna, thingnga antee tam ih neak ngawl hang, thau leih hang, chikhang, zunthum le chi sungah a thau tam leih hang veu hi. Hi thu taw kisai in. ih ngam sung omzia, a nuai a bangin kimu hi. (more…)\n2014 Ebola Natna\nOctober 8, 2014 4:02 pm / Leave a comment\nWest Africa ngam 3 ah abosa tha 8 sung Ebola natna nasia tatak in piang hi. Mihing 6,000 vaal in vei aa, 3,000 vaal thi hi. Democratic Republic of Congo ngam Ebola ngun (river) kiim pan 1976 kum a kimu natnalung (virus) ahimanh, Ebola virus ci in min kivaw hi. Ebola taw kisai heaktu kilawm thu pawl khat anuai abang hi.\nFlu natna taw kisun: A tel olbel in cileang flu natna nasia mama namkhat kici thei hi. Cisa, bukham, lua ngawp thi lua, ngil thol ngawp thi pai. Ebola virus nam 5 om aa, nam 1 sim ngawl mihingte in vei thei hi, nam khat sia nganhing bekma in vei thei hi. Lauhuai mama ahihang, Africa-ah mihing thina a piangsak natna ngilo theampo sungpan a nasia ngawlbel hi bilbel hi.\nHui sung pan kilaw ngawl: Ebola virus sia hui sung pan (airborne) kilaw thei ngawl hi. Natna nei cina khat ii khuaulsa, cilte, thisan cite kam sung tumtha, ahibuale, liamma taw kikhatha, ahibuale, mit sung, naak sung hong tumtha le kilaw thei pheang hi. Tua ahikom, nurse, syavuan le cina ou innkuanpui tam mama tungah natna kilaw hi. Siatna sung pan phatna khat sia, Ebola natna sia mihingte up bang in manlaang tatak a kilaw ngawp thei natna hi ngawl hi.\nUSA zong ah Ebola cina om hi: Thomas Eric Duncan a kici Liberia ngammi khat a lawmnu le mealheakte kung hawtu September 19, 2014 ni USA theng aa, Washington DC Dallas vanleang leen zongah tawm vei tawlnga hi. Hong thet zawk ni 4 ciang, a ci hong sa aa, suuk ahikom, Texas Health Presbyterian zato kipuak hi. Ahihang, Ebola hi ngawl in a suuk thathong hi ci in kici phot hi. Liberia ngamah ama nasep sia shipping company khat ii driver hi. September 28 ni ciang suuk laleao in ngim mamakik aa,tasia ciang, Ebola hi tu ci in zato te in um pheang hi. Ngim mama in a thi tuza pheal in nacip aa, a thi kilaisak (dialysia) hi. Ama taw a kimu a lawm le mealheak theampo zatote in sit siat aa, kuama law man ngawl hi tu in kium hi. Virginia Dallas vanleang leen zong tawmvei tawlnga ahikom, Washington DC kiim ah omte patau ngawp uh hi. Liberia pan US hong paima, a innteakpa ii tanu Ebola natna nga ahikom, motor taw zato a paipuina pan kilaw hitu kium hi. US history sung amasabel Ebola case in kiciamte hi. Syavuante in ahitheiza hanciam hikale, October 8 ni thi hi.\nNgam tam mama kilaw: Nidang hun in Ebola sia Africa ngam, taw sung (khuapi hi ngawlna) bekma a om natna hi aa, a lauhuai ngawl natna sazian sung kikoi hi. Abosa December tha Guinea le Sieraa Leon ngamngi khua khatah kum 2 pha patang khat in natna nga aa, ngamngi khua ahibangma ngam 2 sung kilaw tato suak hi. Kuama phawk ngawl kaal, taw sung ngamngi teng ah kilaw tato aa, March tha ciang leitung in kiphawk pheang hi. Leitungbup ii phawkma tam mama thi tuakzo hi. July tha ciang Liberian-American mi khat na a khualhaw kakoaina pan nga aa, Africa mihingsimh tambel ngam Nigeria ngamah a natna then hi. Nigeria ngam ah mihing 20 thi hi. Tuazawk ciang Senegal ngam ah kilaw tato lai hi. Tu kum sung bebek ngam 7 ah natna kilaw tato suak hi.\nMihing tam mama na vei: Tuni ciang dong Ebola a vei mihing 6,000 vaal om aa, 3,000 vaal thi zo hi. Liberia ngamah a thi tambel aa, 1,830 thizo hi. WHO (World Health Organization) te in, November tha ciang mihing 20,000 ciang bang in vei thei tu ci in um hi. CDC (Centers for Disease Control and Prevention) te in January tha ciang 1.4 million bang in natna vei thei tu in um hi.\nZawn leihu: Nasiabel a thuak ngam 3 teng sia a zawng mama ngam veu hi aa, ngam kumpi in healthcare taw kisai sum zangh zo mameal ngawl hi. Tua ahikom, hivacin in daalzo ngawl aa, hi ngam 3 ah mihing tam mama thi in, leitung ngamte ah kilaw tato suak hi. US kumpi in healthcare taw kisai mihing khat ii tungtaang kum khat $ 8,000 bang zangh aa, hi ngam 3 ah a kumpite ii ngammite atu healthcare taw kisai a sum zak sia kum khat $ 100 nuai hibek hi. Leitungbup ii average sia ngammi khat atu kum khat sung healthcare sum zakna $ 3,484 hi aa, Liberia ngamah $ 66, Guinea ngamah $ 32, Sierra Leone ngamah $ 96 bekma zangh zo hi. Sierra Leone le Guinea ngam zatote ah, cina thamtu syavuan le naseamte in khuttuamna, muktuamna le zaphin athak (new) ngangawn nei zo ngawl hi tuak hi. Tuazawk ciang laihe (literated) lai simthei zakhen a tawmbel ngamte sung kihel ahibangma, ngammite sungah Ebola taw kisai knowledge bangma om ngawl aa, manlaang tatak natna kilaw ngawp hi. Ei Kawl ngam sia laihe, laisimthei zakhen a saangbel zom level sung kiom hi. Ngaalkap kumpi hun a sep theampo sung ahoibel a sasepna hitu kaum hi. Laisimthei tawm ahikom, kidopdaan pan kipan, ngamtatdantu bangzata kihil hikale, telthiang vaset zongawl uh hi.\nNgam tuatuam ii laihe, laisimthei zakhen phaza\nZato naseam tam mama thilaw: Tukum Ebola tungtaang cinate bek hingawl, zato sang naseam 200 vaal bang thilaw hi ci in WHO in son hi. 1976 Ebola a kimu ciil kum zato sang naseam 11 thi hi, ahihang a kimu ciil kum hitana, Ebola virus ii ngitlodaan kitelcian ngawl lai ahikom, lamdang ngawl kici thei hi. Zato sang naseamte tung a law theina bulpi khatna sia, vanh kicinh ngawl hu hi. Khuttuamna, muktuamna, virus kidaalna za taw akidiasa zato puan te a kipan cina ou natu zak ngawl phamaw vanh bangma a hivacin om ngawl ahikom, kilaw ngawp hi. A 2na hangpi sia hi ngam 3 ah tumasia dong Ebola natna piang ngei ngawl ahikom, doctor le nurse te in kidop a kul hunlam tel meal ngawl in malaria ahibuale, flu sa in bawbawl phot ahikom ahi hi. A thumna hangpi sia cina tamlei aa, zato sang naseam kicing zo nawn ngawl leang ahikom hi. WHO in zato sang naseam tulaitak a omza ii ase 20 (21,000) vaal bang kisam ci hi.\nNgeina le tel ngawl vai: Ebola huvua tam mama a thi theina hang khat sia ngeina le tel ngawl vai hang zong ahihi. A it innkuanpui khat natna a nga ciang, it leimeak aa kineise, koai biilbeal in tha pia paupui ahizong, natna hu a thisa khat koai in kapna ngeinate, kiitna kilakna ngeinate hang in innkuan sung khat zawk ciang khat kilaw hi. Liberia ngamah a thi theampo ii zakhen 75% sia numei, nupite hi ci in Liberia Ministry of Health na son hi. Ngam khangto ngawlte ahibangma kumpi te muan ngawlna zong ngammite sung ngeina bang hi zo hi. Liberia ngammi tam mama in, hi natna sia ngamdang huna deihu in, kumpite vawt tawm hi tu um uh hi. Sierra Leone ngamah a kumpite in natna nga cinate ii thi ngamdang ah zuak in ngaalhiam dan in zangh nuam ahikom, natna a pian thathei natu kumpi in vaihawm hi tu a um tam mama ci hi.\nLeitungbup zato sangte khanglo hak: Atatak cileang, Ebola natna sia a lauhuai lei ngawl, ngilo a kisa ngawl natna hi. Ahihang, a pian zawk tha 3 bang zawk ciang leitung zato sangte khanglo pheang in phawk pheang hi. American missionary 2 in natna hong nga phaphot buale zong khanglo ngawl lai thatu hi. WHO sum zakna budget kikhiamsi ahikom, naseam tam mama kitawlngasak ahihu zong, WHO in phawk pai ngawl hi ci in a mawsiat zong om hi. Pawl khat ii cina pan hi ngam 3 ah laboratory kicing in om ngawl ahikom, Ebola virus ahihunlam tel pai ngawl hi zawtu hi, lab technician te in Ebola virus ahina hong son thei buale, WHO in koibang Ebola ahihunlam tel pai thei tu ziam a ci zong om hi. Koibangpo ahizong, a kinial thei ngawl thu khat sia, natna a pian zawk tha 3 vaal, mihing tam mama thi zawk ciang leitung in phawk pheang ci thu ahi hi.\nEbola virus hu a thi saang adang saang a thi tam zaw: World Bank ii thusonna khatah, Ebola natna in west Africa ngam teng zawm sak dikdek tu hi ci hi. Sumbuk tam mama kikhak in, saangte kikhaak in patangte lai sin ngawl in om uh hi, mihing tam mama naseam ngawl in inn ah om bikbek uh hi. Liberia ngam ii anbung a kina Lofa county lo ah lotho (farmer) le a innkuanpuite uh 170 bang thi ahikom, khatvei lai lo nasia mama a hing diildial mun, kuama om ngawl in thiim diide hi. Mun pawl khatte ah Ebola saang in an neak tu nei ngawl in a thi a tam zawktu lauhuai mama hi ci in, WHO na son hi. Natna dang taw a thi zong khakhang hi. West Africa ngamte ah malaria nasia mama aa, tua ngawl natna dang neite zong zato paile Ebola natna a kilawtu lau ahikom, zato zong zuan nawn ngawl in thitu kilawm ngwal a thi tam mama hi. Hong paitu maisang West Africa sungah nau suak athi, malaria, TB, HIV, zunthum, cancer, le natna ngilo tuatuam hu a thi sia, tukum Ebola puul natna hang in ase tam mama khangto tu hi ci in Disease researcher Jeremy Farrar in New England Journal of Medicine sungah at hi. Ebola natna in mihing bek hi ngawl in West Africa ngam teng ii siipuazii zong upmawk huai ngawl zadong in susia tu hi. Abosa kum khat kum 2 sung West Africa ngamte ii siipuazi sia khang nuam mama hi. Sierra Leone ngam sia 2013 kum sung GDP a khangtobel 2na hi aa, Liberia zong a 13na hi. Hi siipuazii khantona theampo thakhatthu in a tawlnga kiktu suak hi.\nSecurity threat: USA le leitung ngam lian tuatuamte in tukum Ebola puul natna sia “security threat” in ngaisun hi. “Public health threat” na ci ngawl aa, security threat ci hi. Public health threat le Security threat ii level sia kibang ngawl hi. Tua ahikom, Obama in Ebola control zawk natu US ngaalkap nga-ngawn paisak hi. 2005 H5N1 bird flu pian lai zong president Bush in security threat level in na koi ngei hi.\nMihingte ii social life nasia lal mama: Pa le Nu te in Ebola a nga a tate, amate le amate bawl nuam ziam, ahibuale zato sangte bawltu in app nuam ziam khensat pai kul hi. Zato a kiaap nale, pa le nu taw ngei tahial kimu kik thei ngawl hi. Pa le Nu tam mama in a it uh a tate kuama taw kimu ngawl in kikoi tu aa, a khuangai huai a hesuak huai in a thi vave tu sia haksa sa mama uh hi. A thi zawk ciang a luang ngangawn zato sang vaipuak neite in haal in phumcip tu ci a ngaisut uh ciang haksa sa mama hi. Mihingte in thini it le ngai teng ii than ah thaktu sia lung ngul mama uh ahikom, khensat haksa sa mama uh hi. Eastern Liberia a om te in Ebola natna sia kumpite vawt tawm hi tu um hi. Eastern Liberia states pan a tamzaw in opposition party deizaw ahikom, kumpite in hong vawtsia, hong thisak siat nuam hi ci in um uh hi. Political sung kingaimawkna, kikhenna nasia vaial hi. Ebola natna vei khat dam kik le zong, a kiim a paam a lawmte in nidang bang in kitholpui ngam nawn ngawl hi. A suakta tamzaw sia a innkuanpuite natna taw a thisa hi lalai hi. A nu le pa Ebola natna taw a thi, a suakta patang khat na “Hong he theampo, hong mu ciang, lau in hong taisan vahiit, kuama na hong paupui nuam ngawl” ci in son hi.\nDoppha: What is the Ebola Virus by VOX\nObamaCare le GOP\nNovember 2, 2013 9:19 am / 3 Comments on ObamaCare le GOP\nOctober 1 pan ObamaCare kipan ahihang, tudong senpi vahet ci om ngawl in problem tam mama hi. ObamaCare website ahi HealthCare.gov zong hoitak kitum thei vaset tatak ngawl ahikom, Obama le Health and Human Services Secretary (wun-kyi) Katheleen Sebelius kimawsiat aa, buai pui mama hi. Obama na health insurance na neisa a lui sia na cancel nuam bawle zong kinga hi ci in tam vei ma kamciam pia ahihang, mihing tam mama insurance lui ki-cancel sak ahikom, a lungkim ngawl tam vaial hi. (more…)\nArlu Juice le Cidamna\nNovember 16, 2012 3:05 pm / Leave a comment\nArlu sia nisim ih neak hi aa, mun theampo ah ki ciing thei hi. Khamtung zong ah arlu lo ki nei aa, hoi mama hi. Ka no lai Halkha ka om uh lai zong huan sung ka nu in ciing thei bul aa, hoi mama ci sia ka ciamte lai hi.\nEi Khamtung Zo ngam pan arlu sia ante le sa taw ki huan khawm in Zo huan/ Zo antui ki ci hi. Kawl te zong in arlu sia ananam in huan bek dom ngawl, a pa dildel in at aa, kang kik in arlu kyaw ci in ki ne aa lim ki sa mama hi. USA ka thet laleo ciang arlu sia ei ii taang ih neak luang in a neak uh ahi hunlam ka mu laleo hi.\nArlu ii taangthu a kat kik uh ciang kum 2000 vaal hun lai Peru ngam ah ki nasia ciin mama ngei ci thu ki mu hi. Arlu ci kam mal sia India kala te kam hi aa, kala te tung pan ih nga ci thu zong ka za ngei aa, Thang nuai sang te na, siingmai na hi.\nMinam theampo in arlu ki ne aa, ki he siat ahihang arlu asial in ne leang cidamna pha mama khat hi cisia a he ki tam lei ngawl hi tu um ing. Ei ih heak ngawl hang, Sen ngam, Japan ngam ahizong, Europe sung khawng zong ah, arlu sial neakna ii man phatna a he te na, nasia neak mama hi tuak hi.\nArlu sia a thiangtho sitset dong tui taw sil in a haw vel ngawl aa, blender taw ngoai cip leang atui suak aa, potato juice in hawp uh hi. Pawl khat na apple pum khat bang taw ngoai khawm aa, pawl khat na carrot taw ngoai khawm in ne uh hi. Cancer natna nei te bang arlu juice hawp tawntung le a cancer ki zel ngawl ci hi. Arlu tui a ne tawntung numei khat na arlu juice ka neak tawntung zawk ciang ka cisak hong hoi mama aa, ka biang bang a san sitset hi, ci in a at zong internet sung ah ka sim ngei hi.\nHub Pages ci web site khat sung ah arlu juice sia miracle juice drink na aa hi bang at hi.\n“Arlu 1, carrot 1, apple 1 sil sitset in blender taw ngoai tu, a thuk du te na lemon suk tu. Zing an na neakma nai 1 ma peuma hai khat hawp tu. Hi thei le ni khat 2 vei hawp tu aa, nitak nai 5 PM kiim hawp kik tu. Tua hi le na nipi 2 bang ciang na immune system (pumpi cidam tha haatna) hoi mama tu hi.”\nHi Miracle juice ni sim manman hawp tawntung le te:\nCancer cell akhan ngawl tu control\nNa lung, na tuap, na zunbu le na thin khaal tha haat sak\nUlcer taw kisai dama sak\nHearth attack nga ngawl natu hoi tuam sak\nThi khang nei te atu zong hoi mama\nImmune system haatsak\nMit khua muna zong haat sak\nTha ngui, muscle na te atu hoi\nVun (skin) hoi sak\nLong tawl, hun sanna zong nuam sak\nNumei te niin taw kisai hoi\nCi sa zong kiam sak thei\nWeigh loss ci aa, a ngitna kiam susuk te atu zong hoi hi ci hi.\nIh lei zawk ngawl tu za dong, aman ham hi liang ngawl ahite, hanciam ii, sin tek zo leang hoi mama tu um ing. Cidamna sia bangma taw ki lei thei ngawl hi.\nDopha; Hub Pages\nCidamna (Thupha Daitui)\nApril 5, 2012 4:43 pm / Leave a comment\nTB Natna: Kawl ngam sungah TB natna sia, kum 2011 surgahasee. see 4 in khanghi,ci hi.Tu laitak, a kibawl TB natna vei sia, 140,000 pha a, ahizong, a kibawl vet ngawl sia, 100 sungpan 60 (60%) bang om tu hi, ci hi. Bek domngawlin, 100 sung pan 4.2 (4.2%) bang peuma sia, TB za thathongte taw dam zo nawnngawl hi, ci hi. Khuano sung sang khuapi sungah TB natna tamzaw hi ci hi. Simsuak\nMarch 19, 2012 10:19 am / Leave a comment\nNumeite a awng khaak le: Numeite nipi khat sung khatvei, nii vei bang bek, awng’ a pai te, noai cancer nga thei zawhiat hi. (more…)\nNovember 23, 2011 11:41 am / Leave a comment\nKaison kaang sia ne nuam hi po leang nga tu a haksa ngawl, antui sung le mee sungah a kihel thei mee nam khat hi.\nTaangh hun Egypt te in kaison kaang neakna hangin thangui tha tang kipuapha a, hong thahatsak hi ci hi. Greek pilna neite in kaison kaang sia maliamte dam palsak a, awmna, awmhel cite zongh damask thei hi ci hi. (more…)


url: =Yangon khuapi sungah “The Interview” Movie kileizon in kiman :: ZOMI DAILY\nposted on 16 January 2015 at 10:31 pm Lomkholna: ArtistSuan, News, World\nNorth Korea te makaai Pu Khawm Pau gendan hileh “Leikha Mang” Kim Jong-un kithak nading thu kizaihna “The Interview” movie azuak saiteng khempeuh kumpi thuneih/ thukan te’n zong tanghtangh in man kawikawi uh cih thu kiza ahi hi.\nNorth Korea kumpi Kim Jong-un i taangthu (biography) laibu Kawlgam ah kithoh in akizuak hun lai-in zong tu a thupiang dan mah bangin, Kawlgam phualsat North Korean Embassy te in tua laibu azuak/ ahawm khiatlo nading leh laibu at pa inn ah hong pai-in aom laibu bu400 zong amawkna in hong laksak uh hi ci’n U Hein Latt (writer) in gen zong ahi hi.\nNung kum bei kuan Sony Pictures Entertainment te tawh abuai lai leitung cinema hall tengah lak theihlo nading ciang dong a kibuai ” The Interview” film azuak DVDs sai teng khempeuh mah Palik/ thukan te’n tu ni3-4 sung teng nasiatak zong uh ahih man, Yangon khuapi sung khui saiteng leh lamgei saite khat mahmah zong kihong ngamlo in kikhak cimit ahih nathu zong kigen ahi hi.\nNorth Korean Embassy te’n akhak ma khui zuakna sai teng leh lamgei gamdang movies zuakna saite in Palikte (licence) man sum kipia theih ahih ciang’ suaktatah kizuak zihziak ngei ahih manin, hih ‘The Interview” movie kilei/ kizuak ki-en in mi tampitakte i lunglut na angah khia mahmah (comedy movie) khat zong ahi hi.\nPrevious: Solkha tang nuai ah Tedim khuapi (1) ~ Hau Za Cin\nNext: Kammal kilawm pawlkhat (azom 16 Jan)


url: =Sawzall Blade For Hardened Steel Stainless Steel Sawzall Blade Sawzaw A Is Actually The In Action Sawzall Blades For Stainless Steel Milwaukee Ice Hardened Sawzall Blade Faucetscomplete Milwaukee Ice Hardened Sawzall Blade – siteja.info\nSawzall Blade For Hardened Steel Stainless Steel Sawzall Blade Sawzaw A Is Actually The In Action Sawzall Blades For Stainless Steel Milwaukee Ice Hardened Sawzall Blade Faucetscomplete Milwaukee Ice Hardened Sawzall Blade\nsawzall blade for hardened steel stainless steel sawzall blade sawzaw a is actually the in action sawzall blades for stainless steel milwaukee ice hardened sawzall blade faucetscomplete milwaukee ice hardened sawzall blade.\nmilwaukee usa factory tour how a typical sawzall blade is made unspooling the sawzall blade stock off the rolls, sawzall blade for hardened steel wood cutting blades radarrakyatinfo sawzall blade for hardened steel the torch straight back reciprocating saw blade sawzall blade for hardened steel , milwaukee ice hardened sawzall reciprocating saw blade milwaukee ice hardened sawzall reciprocating saw blade piece metal cutting set, best sawzall blades for metal wood and plastic top options for best sawzall blades for metal, choosing the best reciprocating saw blade for the job with diablo choosing the best reciprocating saw blade for the job, how to select the best reciprocating saw blade bimetal sawzall blade, diablo in tpi steel demon carbidetipped thick metal cutting ideal for cutting stainless steel cast iron and other high strength alloys, best reciprocating saw blades in ultimate guide best reciprocating saw blades for stainless steel, knife out of a sawzall blade no ht steps with pictures picture of knife out of a sawzall blade no ht , diablo steel demon reciprocating saw blades todays homeowner jodi marks with carbide tipped diablo steel demon reciprocating saw blade, milwaukee sawzall cutting steel diablo vs the torch blade youtube milwaukee sawzall cutting steel diablo vs the torch blade.\ncopper wire vs aluminum wire\nfixed french door\ncompact under counter refrigerator\nremoving built in microwave\nbehr premium solid stain weatherproofing\nPosted on 10/16/2019 11:36:47 pm Full size sawzall-blade-for-hardened-steel-stainless-steel-sawzall-blade-sawzaw-a-is-actually-the-in-action-sawzall-blades-for-stainless-steel-milwaukee-ice-hardened-sawzall-blade-faucetscomplete.jpg


url: =Aki kelki nawnlo pawl nih (WEA & WCC) ~ Dr. Pau Khan En :: ZOMI DAILY\nposted on 28 August 2021 at 9:24 pm Lomkholna: Article, Biakna, Paukhanen\nThu kibang lo. thu ki elpuak te a kigen ciangin “Ki kelki” kici hi. A tuaci ngei, tu’n a tuaci nawn lo, uKhristian Kipawlna nih (WEA & WCC) te thu hong gen nuam ka hihi.\nI. Pawlpi Galetna (Panorama of the Church)\nPawlpi kiphuh (Matt.16:!8, Sawltak 2) zawh Kum Zakhen Masa (AD/CE 100) sungteng Sawltak Pawlpi Hun (Apostolic Church) kici- in, Sawltak te makaih hun ahihi. Aphual phual a om Pawlpi te amau leh amau ki -uk tawm in thu haksa la haksa a om ciang in makaite kimuh khawmna Council sam in vaihawm in khensat uh hi. (Sawltak 15)\nII. Pawlpi dinmun kikhel\nCE 100 – 313 kikal Khristian biakna pen ” theih pihloh biakna” ( illegal religion) kici hi. Ahizong in Roman kumpipa Constantine(CE 280- 337) Khristian hong suah zawh CE 313 pan in ” theih pih biakna ( legal religion) hong suak ta hi. Tua hun pan mah in hih Khristian Pawlpi pen Leitungbup Pawlpi, ( Universal Church) kici in aphual phual a om Pawlpi te amau ciat mah ki uk tawm lai uh hi. Hih hun lai tak in nitumna lam ah Roman kumpipa omna Rome khua pawlpi leh nisuahna lam ah Byzantine kumpi uk Constatinople khuapi ( tu’ n Istanbul) a om Pawlpi pen pawlpi lian tuak uh a hihi.\nIII. Leitung pawlpi kikhen (The Great Schism)\nLeitung Pawlpi a kici pen thu tuam tuam hangin khen nih in hong kikhen depdap thong hi. Ahang tampi om a, tua te lak ah pawl khat pen:\n1) Ki ukna vai (Politics)\nNisuah nalam pen Byzantine gam uk hi-in, a huzaap pipen Greek mite a hi. Nitum nalam pen Roman kumpi uk hi- a, a huzap pipen Rome mi, Latin mite ahihi. Rome te kilal sak uh hi.\n2) Theology pomdan kidang\n3) Nisuahna Greek te-in nakhempeuh gupkhiatna (ecological soteriology) pom, nitumna Latin te-in mihing te gupkhiatna (anthropological soteriology) bek pom\n4) Neek khawmna ah pomzia kibang lo\n5) Rome a om Pope in Peter banzom a hihna leh Roman gam leh kumpipa khuapi ahihna hangin kilal sak mah mah a, ahih hangin adangte in bel pi muh tuan het lo uh hi. Adiak diak in atung a i gen Byzantine kumpi gam khuapi Constantinople bishop pa bang in bel neng khat zong pi et tuan het lo hi. Ci thopthop in peuh nuihsan zanzan hi. Hibang a Pawlpi lian nih hong kilem theih het loh uh ciang in CE1054 kum in hong kikhen depdap petpet uh a, Rome khua pansan nitum na lam Latin Pawlpi pen ROMAN CATHOLIC CHURCH hong kici- in tuahun a makaipi Pope pen Pope Saint Leo IX a hihi.\nNisuahna lam Greek Pawlpi pen ORTHODOX PAWLPI hong kici in a makaipi pen Patriach Michael Cerularius a hihi. A kikhen na un Leitungbup Pawlpi a thanem sak bek hi lo- in, Nitumna Roman Catholic Church Pawlpi te – in nakhempeuh gupkhiatna ( ecological soteriology) hong sang lo- in, mihingte gupkhiatna ( anthropolical soteriology) liuleu bek hong pom uh ciangin tua guizui Protestant te leh Pentecostal te theology in langbaai theology hong suak ni loh hi.\nCE 1961 A Thumveina WCC Khawmpi, India gam New Delhi khuapi ah Orthodox te WCC pawlmi in hong lut in, “0Lawmte, guaite aw, na theology pom uh en pha kik tapeuh dih un. Pasian hong gupkhiatna pen ei mihing te kiabek hi khia lo- in, abawlsa nate khempeuh gupkhiat na dong huam hi,” ( Rom 8 : 18- 25) ci- in athum ngeungeu uh kum 30 khit, 1990 kum ciangin na vannuai gupkhiatna ( ecological soteriology) hong sang thei ngawngaw ta- uh hi.\nIV. Leitungbup Evangelical kipawlna (World Evangelical Alliance)\nCE 1846 kum in kiphuan a Pasian lungdamna thu puak khiatding a lunglut mi awn zaguk val bang kipawl hi. Atuung in World Evangelical Fellowship kici napi-in tu’n World Evangelical Alliance (WEA) a kici Leitungbup Kipawlna pi khat om hi. Tua in nadang nadang mahmah ngaihsun lo in mimawh khat kisik a khagupkhiatna ngahna ding (personal and spiritual salvation) bekbek bulphuh leh seppi in nei hi.\nMission nasep na ah a kisam masa pen leh a thupi pen mah ahihi. A hita zongin hih WEA te- in adang leitung vai, pilna, hauhna, cidamna, khantohna cih vai dang pawl pen kin ngaihsut in nei het het lo- in leitung vai lua peuh samai uh hi. Khengval in luanglet thei uh hi. Akipat cil na pen England gam London khuapi pan hi-a, tu laitak a phualpi pen uh America gam Deerfield ah om hi.\nV. Leitungbup Pawlpi kawnsil (WCC)\nAdang kipawlna khat 1948 kum in Netherland gam Amsterdam khuapi ah hong piang leuleu a, leitungbup Khrih ading cih, lungtup nei in hong kipan khia mah bel a hihi. Ahizong in leitungbup Khrih ading ahih theih na ding in a liah adal siatna (social evils) tamlua a hihman in tuate hepkhiat photphot ding hanciam ding cih a hihi. Kam dang khat in ci leng, Jesuh in anasep ding taangko na Nazareth Manifesto teng sepkhiat masak ding cihna a hihi. Tuate in,\n1) Mizawng te lungdamna\n2) A Kiman a ki khumcip te\n3) Mittaw te a ding\n4) A kinen niam te ading\n5) Topa Suahtak kum Jubile\nMihon Suahtakna Gospel (Social Gospel) i cih pen WCC in nasia tak in hongsem uh a hih man in kha lam nasepna, kha gupkhiatna nasepna hong kilang veva thei lo hi. Tua a hihman in atung a (nambat IV na) i gen WEA te- in tha ngah lo -uh a. WCC pen, mihing khel lo-a, dan (system) bek a khel sawm Kommunist te, ci -in selnoh zanzan se uh hi. Sa pai lua sa- uh hi. Hi bang hun laitak in WCC te- in zong akam uh cip suk peuh lo- in, WEA te kiang ah, ” No zong, kha gupkhiatna bekbek a thei, biakna guui (religious fanatic) te bek hi uh teh” ci sese uh hi.\nKi dawng tuak uh hi. Ki selpho uh hi. A ngaihsutna uh kibang lo- uh hi. Ki keelki pha mahmah hi. Bangcih le hang kitel siam ding, kipawl khawm thei ding cih a awlmawh mel om lo- in amau om tek in ong om in kipawl khop loh zong phamawh hong sa khol lo uh hi. Pasian min leh Pasian’ nasepna ah zong kiphat sakna in mun a la thei lua hi zen hi. Amau mun tuak ah om eueu lel in ki Pasian’ nasem sak mahmah tuak uh hi.\nVI. Ki kelki nawn zenlo\nHibang in Khristian Kipawlna lian nih kitel siam lo-in, a ngaihsut na leh asepzia te uh ki elpuak, ki kelki in a om laitak in Kha gupkhiatna bekbek a bulphuh WEA te-in 1974 kum in Switzerland gam Lausanne khuapi ah Leitungbup Khawmpi khat hongbawl in Lungdamna Thupuak Nasep hong enpha uh hi. Tua Khawmpi thu kikup na a makai pipen bel a minthang US pan Billy Graham, UK pan John W.R. Stott leh leitungbup Evangelical pawl mi minthang tampi a hi- uh hi.\nThu kikupna tamveipi hong neih khit uh ciang in Leitungbup Evangelical pawlte dinmun ding geelna LAUSANNE COVENANT- Lausanne Thuciam ci- in hong bawl uh a, Pasian Lungdamna thu nasep na ah khagup khiatna, mimal gupkhiatna pen bangmah dang tawh laih theih, khek theih loh a masa himhim ding a hihi. Ahita zong in tua zom in mihing te ki taangsap na inn le lo, pilna a kipan annek tuidawn, cidamna, sum leh paai te zong kisam hi. Lungdamna thu in mihon tualsung khantohna ( social transformation/ social gospel) huam hi, ci-in ging tak in hong awng khia uh hi.\nThu hiteng, la hiteng hong zak uh ciangin khat lam a, a ki elpuak pih a ki kelkit pih uh WCC te- in zong, “Kalai, Kalai, Petpet aw, Petpet aw, I lawm WEA te hong kikhel ta uh hi lo maw, Sam in ah. Ei zong amau hong cih mah bang in sapai luazek kha mah hi hang. Kipuah pha in kha pai (spiritual) ding hanciam pi in hanciam mawk dih ni” ci- in hong kikhel uh hi.\nSwitzerland minam Hans Ruedi Weber makai in Thungetna leh Lai Siangtho Sinna (Prayer and Bible Study) hong bulphuh in hong kha pai mahmah ta- uh hi. Khat vei lai -a, Pasian nasem takpi sem khawm thei mel lo- a, ui leh kel a bang, a thu uh a ki kelki Evangelical (WEA) leh Ecumenical (WCC) te, athu uh hong ki kelki nawn het lo- in, khavai (spiritual) leh savai (social/ physical) na hong sem khawm thei mahmah ta-uh hi. Et teh huai. Rev. Dr. Pau Khan En\nPrevious: ZYA min tawh vai thupi tangkona\nNext: Phavang’ Kialpi ~ Sia Do Khup\nKimpu leh Kimpi – 38 ~ Hau Za Cin


url: =U.S Breaking news: Federal Unemployment benefit beita :: ZOMI DAILY\nposted on 8 September 2021 at 8:29 am Lomkholna: News, Thomasmung, USA, World\nAbeisa $1.9 trillion Covid-19 stimulus package pan hong kipia Federal Pandemic Unemployment Compensation (FPUC) leh Pandemic Unemployment Assistance (PUA) te zani September 06 ni in bei ta aa, Pu Biden in khanto (extension) nawnlo ding hi ci hi. Tua hi aa, Unemployment benefit ane Americans 7.5 million ten ngah nawnlo dinguh ahih manin innkuan tampi te genthei ding uh hi ci in pawlkhat heh mahmah uh hi.\nHih FPUC benefit pan nipi khat $300 ta akipia hi aa, State unemployment benefit abehlap hong suak ahi hi. Federal unemployment benefit abei hangin State ciat pan akipia unemployment benefit te belh pongmaan in kingah lai ve ve ding ahi hi.\nMore: Ih Kiging khol hiam? ~ Thomas Mung\nCovid-19 Pandemic sung hih Federal unemployment benefit hangin innkuan tampi ten noptuam pih mah mah uh aa, tulai tak Covid-19 delta variant natna hong khang kik ahih manin mi tampi in benefit khantoh kik ding Pu Biden kiang thum uh aa, ahi zongin Pu Biden leh White House pan hih benefit khantoh ding geel nawnlo uh hi ci uh hi. Ref: Business insider.. ** Tu nitak nai 8:30pm kiim in US & Kawlgam News update “LIVE” khah khia ding i hih manin kimu tek ni… Thomas Mung\nPrevious: US News Update: September 02, 2021 ~ Thomas Mung\nNext: A daupai Makaite (Marks of Successful Leaders) ~ Dr. Pau Khan En\nUSA, Indianapolis pan Nu Dim Khaw Hau (Tedim Lawibual, Suankhup) in hongnusia\nYangon khuasung ah BRT Bus Company thak kipanding\nNaupangno khat ekbuk tutna sungah alu awk ~ ZD


url: =Malaysia gamsung ah gamdangmi nasem limlim akigawm in mi 1,781,598 pha :: ZOMI DAILY\nposted on 28 July 2017 at 9:32 pm Lomkholna: Malaysia, News, Sawltak, World\nMalaysia gamsung ah gamdangmi nasem limlim akigawm in mi 1,781,598 pha cih Malaysia Home Ministry te’n pulakkhia uhhi. Teresa Kok (DAP-Seputeh) in Home Ministry te tungah adotna tungtawn in gamdangmi nasem bangzah om, koi gampan tampen cih hi a, tua tungtawn in Malaysia Home Ministry te’n apulakkhiat uh cih NST pan kiza hi.\nTua gamdangmi “Foreign workers” sazian pen tukum 2017 June 30 niciang sazian hi a, akigawm in gamdangmi bekbek 1.7 million Malaysia gamsung ah nasem in aom uh himawk hi.\nGamdangmi nasem atammahmah hangin Work Permit kician tawh Official takin nasempen omkhollo a, guksep illegal foreign workers pen tammahmah hi. Tuahangin “Rehiring Programme” cihkhat Project hongki pankhia uh a, 15 February 2017 pan kipan E-card hong pulakkhia uhhi.\nE-card akici Enforcement Card pen Malaysia kumpi in February 15 ni in hong patkhiat uh ahihi. Malaysia gamsung ah Work Permit kician neilo in gamdangmi nasem tamlua ahih manin, tuateng tawmveisung “temporary” naseptheih nadingin avaihawmsak ahihi.\nTulaitak Malaysia gamsung ah gamdangmi nasem lakah Indonesia gammi mah tampen hi. Gamdangmi nasem pen agamzui in aki et ciangin Indonesia gammi 728,870 workers, Nepal gammi 405,898 workers, Bangladesh gammi 221,089 workers, Myanmar gammi 127, 705 workers, India gammi 114, 455 workers cihbang atam phadiak gamteng ki muthei hi.\nTuazom ah Pakistan gammi 59,281 workers, Philippines gammi 56,153 workers, Vietnam gammi 29,039 workers, China gammi 15,399 workers cihbang phalai uhhi.\nThailand gammi 12,603 workers, Sri Lanka gammi 5,964 workers, Cambodia gammi 5,103 workers, Laos gammi 39 workers cihbang ahihi.\nRelated: Malaysia gamsung ah July 26 ni ciangciang Operasi pan akiman mi 5065 phakhinta\nMalaysia gambup ah gamdangmi nasem in akigawm mi 1,781,598 aphak lakah Work Permit neilo, illegal foreign workers ci’n amankhiat uhzong mi 5065 bang phakhinta cih kiza hi. Tusungteng Malaysia kumpi in agamsung aom gamdangmi nasem sazian leh UNHCR Card atawi minsazian tetawh hong buaimahmah uhhi. Sawltak #zomidaily\nPrevious: Hong nusia Rev. Dr. G. K Nang phawkna ~ T. Sawmlian\nNext: ZAM Thupuak :: 30 July 2017 (Mapang khawmni Zomi Khuado Pawi 2017)\nAizawl News (09 September 2014)\nGZA: Kawlgambup kiteelpina tawh kisai tangkona – 2\nThe power of the manger: (Tora! Tora! Tora! to Gomenasai)\nPeru gamsung ah Bus khat tuahsia, mi 44 si, 11 liam\nDahna Pulakna: Mangpha Rev. Dr. Lien Cin Khup Taithul, Kum (80)\nMalaysia, Sabah vanzuakna saimai ah Sokval gul khat kiman ~ ZD\nKei maa Moral Politics ~ Nicholas Pau


url: =Numeikhat asumbawm amansuahding patau in X-ray Machine sungah lutkhawm :: ZOMI DAILY\nposted on 14 February 2018 at 7:35 pm Lomkholna: China, News, Sawltak, World\nChina gamsung aom meileng tuangdingte Security Check kibawlna Railway Station khatah numei khatin asumbawlguak X-ray Machine sungah koihngamlo ahih manin, amahzong X-ray kizaihna sungah bungveva kawmin lutsuk cih thuthang Reuters pan kiza hi.\nChina, Guangdong Province, Dongguan khuasung aom meileng khawlna “Railway Station” ah thupiang hi a, numeinu X-ray Machine sungah alutmadiak leh alutkhit X-ray sungah abun veva laitak Photo te Social Media ah ki thehzak in, lamdang kisa mahmah hi.\nRailway Station ah nasem ahi Security Staff te’n lamet hetlohpi in X-ray Screen sungpanin mihingkhat hongsuakkhia bembam amuhkhak uhciangin lamdang samahmah uhhi.\nPear Video te’n hih numeinu X-ray Machine sungah alutna akhahkhiatna ah thupiangpen February 11 ni ci’n Screen tungah ki muthei hi.\nAthu aki genna ah tua numeinu pen avanpuakteng X-ray Machine ah sitsak kulding akicih ciangin, asumbawm amansuah khakding patau ahih manin, asumbawm tawh X-ray Machine sungah alutsuk ciziaulel hi.\nX-ray Machine sungah mawklutpen cidamna tawh kituaklo ahih manin, Railway Staff te’n mipi te kuamah X-ray Machine sungah lutkei un, Radiation lauhuai mahmah hi ci’n mipite theihding, kidopding in genkhiatna nei uhhi.\nTulaitak pen Senkumthak “Chinese Lunar New Year” hun ahih manin, muntuamtuam gamtuamtuam ah nasemte amau omna khuaciat ah innkuanpih meltheih tanau tetawh ankuang umkhawmding in azuat ngeingai laitak uh ahihi. Chinese New Year hunsungpen adiakdiak in China ah kumkhatsung khualzin gamvak atampenpen hun “busiest travel period” ahihi. Sawltak #zomidaily\nPrevious: Mandalay Region sungah lampitung tuahsiatna Road Accident tam mahmahlai\nNext: London Heathrow Airport sungah mawtaw 2 kiphukha, mi 1 si, 1 liam, vanleng 25 ziakaicip


url: =Tulaai leitung Thuthang Tuamtuam Updates August 29,2014\nØ Tukum sung atuahsia mun mahmah Malaysia Airline te in anaseem vekpi sungpan 30% ahi nasemmi 6,000 khiamding uha, makaaipi thak zong koih in kiciantak in puahphatna bawlding ci in August 29, 2014 Malaysia khualzin tawh kisai Uliante in taangkokhia uhhi. Malaysia Airline peen mimal tungpan kumpi tung ah ki ap hi a tu in Malaysia kumpi te neihsa hita hi.\nØ 2014 kum Kawlgambup milip kisimna ah kumpi te upawkna saang 9 million tawmzaw a, kawlgam milip 2014 kisimna ah mimal 51 million bekpha hi ci in thuneite in August 29, 2014 ni in taangkokhia uhhi. Kawlgam Rohingya te 800,000 peen Rohingya kici saknuamlo in Bangali in kiciam tehsak cihzong hel uhhi. Mualtungmi nam bangzah, mimal bangzah cih kician tak in 2015 kumciang taangkokhia ding ci in genthuah uhhi. Source: BBC.com\nØ Russia Defense Minister Sergei Shoigu Poland gamte vanleeng lampi nawk in Slovakia gam Bratislava khuapi ngaih hawhding in August 29, 2014 ni in aleen laaitak Poland gamten hawl mang in vanlaai ah tawlkhat abuai khit ciang Slovakia gam Bratislava khuapi si le naang in tungsam hi. Vanleeng mawkmawk tawh hilo in Gaalvanleeng tawh hisese ban ah 72 athu zasakkhol leh hih Sergei peen EU te black list ah kihelkhat ahihman ci in Poland ten gen uhhi.\nØ Israel te leh Hamas te kaal 7 sung kidonapan tu in kilemna kongtung ta uha, thuhoih mahmah khat zong kicithei hi. Ahizong in hih gaalsimna mission tungtaang ah Israel te in gualzawhna lianpi ngah ihihman in gualzawhna thu ka taangkokhia hi ci in Israel Prime Minister Benjamin Netanyahu in August 27 ni in Israel mipi te tung ah taangkokhia hi. News kimang ngilh kha hi ei\nØ Leitung a Terrorism kici hiamgamptatna tawh kisai in UK gam leh agammi te ading in alauhuaina sehnga suah sehli tungta ahihman in mipi te leh igam abitding kitaangsam hi ci in British Prime Minister David Cameron in August 29, 2014 ni in genkhia hi. Tuaban ah tulaai tak agilo khia mahmah IS te huhding in British pan mi 500 kiim pan uha, US pan 300 kiim pai himawk ahihman in lauhuai khia mahmah cih behlap hi.\nØ Ukraine leh Russia gam kikaal ah Russia gaalkaap 20,000 akiging in omkhinkhian a, Russia gaalkaap 5,000-6,000 Ukraine gamsung luutkhin ci in UK te in August 29, 2014 ni in taangkikhia uhhi. NATO te in Russia te in Ukraine gam la in nidang laaidan a Soviet gamkhat phuhsawm ci in angawh ban uh ah Russia te kidawmding in August 29, 2014 ni in vau uhhi.


url: =Steve Jobs’ Speech (Apple Company phuakhiapa) :: ZOMI DAILY\nposted on 4 June 2018 at 2:13 pm Lomkholna: News, Siamsin\nTan (10) laivuan ong sazian ki theikhin ta. A ong te zong lametna tuamtuam tawh lungdam mahmah ding uh hi.\nA onglo te zong lungkiat thanemna tuamtuam omthei dingbhi. Lametna omlo, pilna neilo ci in a lungkia zong om thei ding hi hang. Nu leh Pa te in suntam pi beilawh i hihmanin khasia lungneu thei ding hi hang.\nTha i lak khop dingkhat ah:\nLeitungbup ah mihau pen khat mah in a ki ciamteh Steve Jobs thu en pak ni. Steve Jobs pen college kha (6) sungding bek kah hi. Sangkah zo nawnlo in a tawp kik a hihi. A hizongin leitungah a minthang mahmah APPLE Company hong phuan khia thei veve hi.\nA sangkahpih pilna nei tampi lak ah a mah sangkah zolo pa hong minthang pen hi. Hun khat ciangin America gamsung aa a thupi mahmah Stanford University Graduation Ceremony ah thugen dingin kisam hi.\nA thu gen te:\n1. Na lungsim sungaa na ut banglian in piangthei na hih lam ki thei in. Na vision pen mite’n a haksa pen hi a ci zongin zuisuak in. Nalamdang hongpiang ding hi.\n2. Vangam pen nuam mahmah cih i thei hi. A hizongin vangam tung dingin kuamah i si nuam kei hi. A taktak in mihing a si nuam kua mah ki omlo hi. I nungta nuam hi. I nuntak sungin i sepnop khat, i deihkhat, i lunggulh khat om aa tua hangin a nungta nuam i hihi. Tua a hihmanin tua na ut dan lian in piang in, na deih na ngah masiah sih sawm kei in.\n3. Mi dangte in nangthu hong gen ding phal kei in. Mi te in nang pen hongthei taktak lo hi. Nangpen hihtheihna/ septheihna tawh a kidim na hihi. Mi te in bel ‘sem zo kei ni teh’ hong ci ding uh hi. Um kei in. Tu ni pen leitungah na huntawp ni hi leh tu aa na dinmun lian tawh na lung a kim taktak ding hiam? Tua a hihmanin tu ni in na ut nasep ding ki pan in.\nDo what you really love to do. Stay hungry. Stay foolish.\nDangtak mahmah in na dang ngaihsun nawn kei in. Tua te in leitung ah ngualzawh na hong pia ding hi ci in thungen hi.\nLungkia kei in. Zawhna pen ih khut sungah om hi. Pasian in nang leh kei pen a ma lim leh mel sun aa hongbawl te i hihi. Siamsin Library\nPrevious: Transavia vanleng sungah aki silngeilo a uihgawpkhat hangin Emergency Landing kibawl\nNext: Sul a hong heikik sawm nawnlo ngaih


url: =Pasal te’n numei te a muhdan uh… :: ZOMI DAILY\nposted on 15 January 2016 at 7:00 am Lomkholna: Article, ZomiQuavadis\nMaan kim ta kei leh hidan hileh kilawm sa ingh…!!!!!!\n1) Numeite bel kizawpna leh itna thu kup pihpih leng ut. A piang bangbang a hunzuiin sang thei le uh hoihsa ingh.\n2) Vanlei uuk lua uh!! Van khat leh nih bek lei ding takpi a dang tampi gual suk deudau pah pah! Ei naleng hong buaisak lailai!!\n3) Numeite bel lungkimsak ding baih kei. Phun hat lua uh hi. Vak kheh dingin kithawi leng “Zekai lua teh” hong ciden se, amau ciang lah limlangh maiah naikhat sung bang ki en in, a puan neih teng a kisin kawikawi khit ciang a silh masakpen mah tawh vak kheh veve.\n4) Kizepzia (Fashion) lam lahthei sim pian, a thakthak deih. Khatveivei sum lamin cinval liang mah taleh leisak zawkson ding thei kei liang ingh. Ka lungkham mai!!\n5) Hazatna amau lampan uang pha diak sa ingh. Nau nungakte min i lawh khak bek zong heh pahpah ta lailai.\n6) Hong ze-et den nuam ta lailai. ” Nang tulai tak bang ngaihsun?” cih dotna peuh hong dong in, khut letpaih kawm leh khe pek leuhleuh kawm a i dawnkikna hong ngak hit hiat se uh aive. “Nang bek hong ngaihsun den ing ngaihno aw” cikha kei leng ki lungtom nuam pah…\n7) Kahneh ta lailai. Movie khasiat huai khat en leh kap pahpah, tuazong phamawh sa kei lai ingh. A khutmecin, a khemecin uh a kitan bek nangawn zong kah lawh liang tazen uh hiven!!!\n8) Numeite pen hoih nuam lua uh in Pasian in hoihtaka a bawlsa amau pumpi it zolo zah donga kizem…amau pumpi amau mahin bawlsia ngam ta zen uh hi ei. Nang pumpi nang man it kei lecin kuan hong itsak mawk ding!!\n9) A puam beubau den numeite pen ko pasalte’n maingap thei kei ungh, it thei ngai thei lo hi ungh.\n10) Ko pasalte’n numei limlim sumlehpai bekbek a ngaihsun dente thupi sim lo hi ungh.\n11) Numeite’n na zawlluite thu uh nong genpih zelzel uh pen ko pasalte’n zaknop sa lo hi ungh…\nMen’s Opinion on women\nTranslated by Francis Lamthang\nPrevious: Khuahun zui a ganhing namte khuasakzia, nang koi utzaw?\nNext: US gamsung khualzinna pawlkhat – 13\n20 January 2016 at 12:23 pm\nTua teng genloh innkuan sungah tuahphatna khat omleh amauhang ci, tuahpha kei lehang pasalte ong ngawh den ta lailai sese uh ei..he he he.\nZIUSA Thupulakna: UN ECOSOC Consultative Status kingah taktakta\nSatan in ahah zawhloh Zeisu ~ Pau Do Lian\nCoronavirus mimal muhdan ~ DK Khup\nTulaai Leitung thuthang tuamtuam te Updates (Oct 02)